UMNO diseru ‘buka gelanggang’ pemilihan, tawar semua jawatan

KUALA LUMPUR, 12 Jan – UMNO diharapkan akan mempertandingkan semua jawatan dalam parti itu sewaktu pemilihan yang perlu diadakan selewat-lewatnya Mei ini.

Ketika sesi perbahasan sewaktu Perhimpunan Agung Pemuda, Wanita dan Puteri UMNO hari ini, beberapa perwakilan mahu ‘gelanggang’ pemilihan dibuka dan berpendapat pertandingan itu merupakan amalan demokrasi yang perlu diteruskan.

Jurucakap Pemuda UMNO Melaka Fairul Nizam Roslan ketika melontarkan perkara itu yakin Presiden UMNO Datuk Seri Dr Ahmad Zahid Hamidi adalah seorang pemimpin berjiwa besar dan tidak akan menyekat amalan demokrasi dalam parti terbesar Melayu itu.

“Saya yakin jiwa besar Presiden. Kita tahu siapa yang menjaga parti kita sewaktu ditekan. Pemuda tahu siapa yang banyak berkorban untuk parti, Pemuda tahu siapa yang mengkhianati parti. Jangan gusar dan ragu, buka gelanggang (dan) Pemuda akan membuat pilihan yang tepat,” kata Ahli Dewan Undangan Negeri (ADUN) Asahan itu ketika membahaskan ucapan dasar Ketua Pemuda UMNO Datuk Dr Asyraf Wajdi Dusuki.

Senada dengannya adalah jurucakap Pemuda UMNO Negeri Sembilan Muhammad Sufian Maradzi yang menggesa supaya tiada agenda digerakkan untuk tidak mempertandingkan jawatan-jawatan tertentu pada pemilihan nanti.

“Kami tetap setia kepada perjuangan parti, bahkan kami tak lari. Tetapi janganlah kita diikat supaya jangan adakan pemilihan kerana kami yakin sekiranya kepimpinan kita menjaga parti dengan betul, insya-Allah kepimpinan itu akan terus dipilih oleh perwakilan,” katanya.

Muhammad Sufian yang juga Naib Ketua Pemuda UMNO Negeri Sembilan berkata selepas kekalahan teruk yang dialami UMNO dan Barisan Nasional pada Pilihan Raya Umum ke-15 (PRU15), sudah tiba masanya UMNO mengubah corak perjalanan parti selari dengan kehendak orang ramai.

“Kita bukannya nakal, tapi ini pandangan kita. Biarlah kita suburkan demokrasi ini sebagaimana kita menyuburkan demokrasi berparlimen dalam negara kita sebab orang luar termasuk anak-anak muda akan tengok bagaimana perjuangan UMNO selepas PRU15,” katanya.

Sementara itu, jurucakap Wanita UMNO Pahang Datuk Juhanis Abd Aziz dalam perbahasan ucapan dasar Ketua Wanita Datuk Seri Dr Noraini Ahmad turut meminta supaya semua jawatan dipertandingkan dalam pemilihan UMNO kali ini.

Timbalan Presiden UMNO Datuk Seri Mohamad Hasan pula berkata pertandingan bagi jawatan tertinggi parti sedikit sebanyak boleh menyebabkan perpecahan dalaman tetapi beliau terbuka untuk menerima cabaran daripada mana-mana pihak bagi mempertahankan jawatan itu.

Pada Perhimpunan Agung Khas UMNO 15 Mei tahun lepas, parti itu berjaya meminda perlembagaannya bagi membolehkan pemilihan diadakan tidak melebihi tempoh enam bulan selepas PRU di bawah Fasal 10.16.


Pelancong Singapura menginap di Hotel MITC berpeluang dapat diskaun sewa hotel

MELAKA, 5 April – Pelancong dari Singapura yang menginap di Hotel Pusat Dagangan Antarabangsa Melaka (MITC) di sini, berpeluang mendapatkan potongan sewa hotel berdasarkan tol yang dibayar untuk memasuki Melaka bermula Mei depan, kata Pengurus Besarnya Sazali Sabri.

Beliau berkata pemotongan harga bilik yang disewa diberikan dalam usaha menarik lebih ramai pelancong dari republik itu menginap di hotel berkenaan khususnya selepas sempadan kedua-dua negara dibuka sejak 1 April lepas.

Katanya potongan harga berkenaan diberikan kepada pelancong Singapura yang memasuki Melaka menggunakan kenderaan mereka dan tiada had atau kuota pemberian diskaun ke atas jumlah kenderaan penginap ditetapkan.

“Sebelum ini, Hotel MITC menerima tempahan bilik daripada pelancong Singapura antara 20 hingga 30 peratus daripada jumlah 200 keseluruhan bilik yang ada di hotel ini, khususnya pada hujung minggu dan cuti sekolah.

Jadi jika mereka masuk ke Melaka dan menginap di sini, kita akan berikan harga bilik istimewa dengan membayar tol mereka. Mereka hanya perlu menunjukkan bukti pembayaran tol berkenaan,” katanya kepada pemberita pada Majlis Perasmian Majlis Makan Malam dan Meraikan Pelanggan serta Rakan Media 2022, semalam.

Sazali berkata pelbagai pakej menarik lain juga ditawarkan dalam usaha menarik pelancong Singapura menginap di hotel berkenaan, antaranya ibadah korban sempena Aidiladha kerana sambutan yang menggalakkan.

Katanya Pesta Durian juga dijangka diadakan pada Mei depan dan ia merupakan antara acara yang amat dinantikan pelancong Singapura khususnya yang menginap di hotel berkenaan dengan harga menarik.


Sarung tangan mampu bunuh virus dilancarkan

BANDA HILIR 7 Mei – Pentavest Holdings Sdn Bhd memilih Melaka sebagai lokasi pertama melancarkan produk sarung tangan ‘Pentanano Antimicrobial Nitrile’ yang mampu membunuh kuman.

Pengasas Pentanano, BJ Teng berkata, penggunaan sarung tangan pembunuh virus yang pertama di Malaysia itu platform pihaknya memperluaskan produk dan jenama yang pertama kali dilancarkan.

“Dengan adanya sarung tangan ini, ia bukan sahaja dapat membantu komuniti tempatan malah sektor industri lain termasuklah petugas barisan hadapan, global dan lain-lain,” katanya.

Beliau berkata demikian semasa berucap pada Majlis Pelancaran Produk Pentanano Sarung Tangan Nano Antibakteria Pertama Dunia di Hotel Casa Del Rio di sini, hari ini.

“Ini satu kejayaan yang amat kami banggakan kerana bukan sahaja dapat memperluaskan produk ini malah dapat membantu menghentikan penyebaran wabak COVID-19,” katanya.


Siasatan berhubung kewujudan kartel ayam di peringkat akhir

KUALA LUMPUR, 1 Jun – Suruhanjaya Persaingan Malaysia (MyCC) kini di peringkat akhir melengkapkan siasatan berhubung dakwaan kewujudan kartel yang bertindak mengawal harga dan pengeluaran bekalan ayam di dalam negara.

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata beberapa saksi dalam kalangan penternak dan ‘integrator’ turut dipanggil untuk membantu siasatan.

“Setakat ini MyCC sedang menyiasat keterlibatan kartel dalam (mengawal) harga ayam ini dan laporan lengkap dijangka dibentangkan dalam bulan Jun ini, sama ada betul atau tidak kita lihat berdasarkan hasil itu,” katanya.

Beliau berkata demikian ketika ditemui selepas menghadiri program Jendela Fikir bertajuk ‘Larangan Eksport Tepung Gandum India Jejas Bekalan Tempatan?’, terbitan Bernama Radio di sini hari ini.

MyCC telah menubuhkan pasukan khas pada awal Februari lepas untuk menyiasat dakwaan terdapatnya pelakuan antipersaingan merangkumi perjanjian antipersaingan atau dan penyalahgunaan kedudukan dominan dalam pasaran yang boleh meningkatkan harga-harga barangan dalam pasaran industri ayam.

Sementara itu, Rosol berkata keputusan mengenai pelanjutan subsidi RM1.40 bagi sekilogram ayam yang dijadual tamat pada Ahad ini (5 Jun) akan dimuktamadkan oleh Kabinet hari ini.

“Kita ada beberapa cadangan berkaitan dengan hal tersebut dan hari ini mesyuarat akan tentukan sama ada nak teruskan, nak hentikan atau yang ketiga terus tapi dengan sedikit peningkatan. Mungkin Kabinet ada cadangan lain jadi keputusan bergantung kepada Kabinet,” katanya.


COVID-19: Bekas pemuzik orkestra jual buah

BATU BERENDAM 13 Ogos – Biarpun diduga dalam karier seni hingga kehilangan pendapatan, namun ia bukan penghalang untuk berikhtiar bagi meneruskan kehidupan.

Bagi bekas pemain biola orkestra, Ransome Ho Choon Seng, 51, ‘bertukar’ dari dunia seni ke bidang perniagaan kecil-kecilan bukan mudah, malah memerlukan motivasi yang cukup tinggi.

Dia yang sebelum ini membuka kelas muzik serta menyediakan perkhidmatan membaik pulih alatan muzik sejak 1993 terpaksa mencari jalan lain dengan menjual buah-buahan secara atas talian selepas sektor itu tidak dibenar beroperasi ketika Pelan Pemulihan Negara (PPN).

“Sejak pandemik ini melanda kelas muzik yang saya usahakan merosot hingga 70 peratus, malah saya juga kehilangan anak murid yang menarik diri berikutan situasi ini.

“Kebanyakan ibu bapa tidak mampu bayar yuran, malah ada yang tidak dapat meneruskan kelas di atas talian berikutan tidak bersesuaian kerana latihan muzik memerlukan secara fizikal dan bersemuka,” katanya kepada Melaka Hari Ini.

Mesra disapa ‘Uncle Ron’ dan mahir menggesek biola katanya, dia nekad berniaga kecil-kecilan bagi menampung perbelanjaan keluarga dan menampung sewa studionya di Taman Merdeka.

“Saya cuba jual di atas talian dan akan menghantar sendiri buah yang dipesan pelanggan. Syukur kerana jualan saya dapat sambutan daripada ramai penduduk di Melaka.

“Awalnya hanya nak mencuba dan bantu rakan yang berdepan lambakan buah-buahan seperti buah naga dan strawberi disebabkan tidak dibeli dan tidak dapat dieksport dan akhirnya mengalami kerosakan,” katanya.

Biarpun berdepan dugaan dia tetap gigih membantu masyarakat yang susah di negeri ini hingga ramai memberi sokongan kepadanya yang bergerak sendiri untuk membantu rakyat.

Anak jati Tengkera itu berkata, setakat ini ramai penduduk memerlukan telah diberi kit makanan hasil keuntungan jualan termasuk sumbangan orang ramai.

“Saya berpegang apabila kita bantu orang kita pasti akan dapat lebih lagi, ia sama seperti kita berzakat, ada rezeki lebih kita simpan dan kita beri kepada orang.

Choon Seng pernah menempa nama di beberapa konsert orkestra negara melibatkan artis terkenal tanah air seperti Ning Baizura, Datuk Sheila Majid dan Allahyarhamah Datuk Sharifah Aini.

Menurutnya dia pernah mempelajari cara baik pulih alat muzik gitar dan biola di England sebelum kembali ke Malaysia pada 1993 dan membuka kedai berkenaan, namun mengalami kerugian besar akibat kegawatan ekonomi pada 1997.

“Mujur saya dapat tawaran dan bekerja di syarikat pembuatan alat muzik, Saga Musical Instrument di Amerika Syarikat sebagai pengurus produk dan turut mengusahakan sebuah bengkel baik pulih di sana.

“Saya kemudiannya dapat tawaran bekerja di Jerman sebagai Pengarah Pemasaran Asia Pasifik dalam pembuatan alatan muzik selama setahun sebelum dihantar untuk membuka kilang di China.

“Pada 2003 saya kembali ke Malaysia dan berkecimpung dalam perkhidmatan baik pulih peralatan muzik sebelum membuka syarikat jualan alat muzik dari luar negara serta kelas muzik pada 2019,” katanya lagi.


Sekretariat tetap tangani isu kos sara hidup ditubuhkan

Menteri Perdagangan Dalam Negeri dan Kos Sara Hidup Datuk Seri Salahuddin Ayub berkata sekretariat itu ditubuhkan kerana KPDN tidak boleh bekerja secara bersendirian untuk membawa aspirasi besar mengenai kos sara hidup.

Beliau berkata sekretariat yang akan diketuai oleh ketua setiausaha dua kementerian itu serta dianggotai pegawai Jabatan Perangkaan Malaysia (DOSM) dan Unit Perancang Ekonomi (EPU), akan mengemukakan pelan yang komprehensif dalam menggarap persoalan kos sara hidup.

“Kita bersetuju mewujudkan sekretariat tetap dua kementerian ini, yang akan pada bila-bila masa boleh mengadakan mesyuarat, pertemuan, libat urus, seminar, bengkel dan seumpamanya supaya kita dapat bergerak ke hadapan dengan lebih efisien,” katanya kepada pemberita selepas menerima sumbangan makanan asas daripada Syarikat Tamin Sdn Bhd di kementeriannya di sini hari ini.

Menyifatkan mesyuarat itu membuahkan hasil, Salahuddin berkata banyak perkara dibincangkan antaranya tentang pelaksanaan program jangka pendek dan panjang berkaitan kos sara hidup yang harus ditangani kedua-dua kementerian itu.

Seterusnya, beliau bercadang mengadakan libat urus dengan Kementerian Pertanian dan Keterjaminan Makanan (MAFS), Kementerian Pengangkutan dan Kementerian Pembangunan Kerajaan Tempatan serta kementerian-kementerian lain yang menganggotai Majlis Tindakan Sara Hidup Negara (NACCOL).

Ditanya mengenai situasi bekalan makanan dalam negara, Salahuddin berkata maklum balas yang diterima daripada MAFS menunjukkan bekalan makanan setakat ini, sehingga perayaan Krismas mencukupi.

Mengenai sumbangan barangan makanan asas yang diterima hari ini, beliau berkata barangan itu akan diselaraskan Sekretariat Food Bank Malaysia di bawah kelolaan KPDN untuk diedar kepada mangsa banjir. – BERNAMA


MBMB jalin kerjasama stategik jayakan Ceritera Melaka

AYER KEROH 9 April. – Sebanyak lapan agensi akan menjalin kerjasama bersama Majlis Bandaraya Melaka Bersejarah (MBMB) sebagai rakan strategik bagi menjayakan projek rintis Ceritera Melaka sebagai usaha melindungi warisan kebudayaan Melaka.

Datuk Bandar MBMB Datuk Zainal Abu berkata, kerjasama stategik itu sekali gus mampu memartabatkan nilai-nilai warisan di negeri ini agar terus kekal menerusi beberapa pendekatan bakal digunakan.

“Dengan Ceritera Melaka kita akan berkongsi beberapa pautan kepada pengguna dan akan diletakkan di beberapa lokasi warisan terlibat di negeri ini untuk dikongsikan kepada pelancong.

“Seperti contoh, terdapat perniagaan pembuatan parang tradisional yang bertapak sejak dahulu di Melaka, kita akan meletakkan pautan di kedai tersebut bagi memberi pendedahan kepada pelancong berkaitan sejarah di kawasan tersebut.

“Perkara ini akan melibatkan semua sektor pelancongan dan warisan di Melaka agar kita dapat melihat kesinambungan dalam sesuatu kawasan yang berkait dengan sejarah negeri ini,” katanya selepas Majlis Memorandum Persefahaman (MoU) Projek Ceritera Melaka di Dewan Taming Sari MBMB di sini hari ini.

Menerusi MoU itu, MBMB menjalin kerjasama strategik dengan Universiti Kebangsaan Malaysia (UKM), Institut Warisan Melaka (INSWA), Perbadanan Perpustakaan Awam Melaka (PERPUSTAM), Jabatan Kebudayaan dan Kesenian Negara, Melaka, Persatuan Kebajikan dan Kebudayaan Kaum Chetti Melaka, Arkib Negara Malaysia, Kumpulan Dondang Sayang Melaka dan Persatuan Peranakan Baba Nyonya Malaysia.


Hukuman mati masih wujud dalam perundangan Malaysia, pemansuhan hanya hukuman mati mandatori

PUTRAJAYA, 13 Jun – Hukuman mati masih wujud dalam perundangan Malaysia walaupun kerajaan bersetuju memansuhkan hukuman mati mandatori pada 8 Jun lepas, kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

“Sekarang secara prinsipnya kerajaan bersetuju pada 8 Jun bila Jemaah Menteri bersetuju, maknanya prinsipnya kerajaan tidak akan melaksanakan hukuman mati mandatori tetapi di mahkamah sana masih.

Beliau berkata hukuman mati mandatori merujuk kepada peruntukan-peruntukan kesalahan jenayah iaitu tertuduh yang didapati bersalah dan dijatuhkan hukuman mati tanpa sebarang pengecualian kerana hakim tidak mempunyai pilihan selain menjatuhkan hukuman mati kepada tertuduh apabila disabit dengan kesalahan contohnya di bawah Seksyen 302 Kanun Keseksaan.

Wan Junaidi berkata hukuman mati dengan kuasa budi bicara mahkamah pula membawa maksud bagi mana-mana tertuduh disabit dengan kesalahan, hakim boleh mempunyai pilihan menjatuhkan hukuman mati atau hukuman pemenjaraan atau sebatan.

“Ia mengikut budi bicara hakim bergantung kepada jenis, keseriusan suatu jenayah dan trend hukuman, keadaan mangsa, kerjasama dan keinsafan pesalah dan faktor pengurangan hukuman lain yang memihak kepada pesalah,” katanya.

Beliau berkata Jawatankuasa Khas Hukuman Gantian Terhadap Hukuman Mati Mandatori yang diketuai mantan Ketua Hakim Negara Tun Richard Malanjum mengemukakan cadangan polisi penghukuman baharu berdasarkan tiga prinsip.

Bagi kesalahan yang menyebabkan kematian, hukuman mati atas budi bicara mahkamah dikekalkan; bagi kesalahan lain yang tidak menyebabkan kematian, hukuman mati tidak harus dijatuhkan oleh mahkamah manakala sekiranya hukuman mati tidak dijatuhkan oleh mahkamah, pesalah boleh dikenakan hukuman sebatan, katanya.

Beliau berkata Jawatankuasa Khas itu turut meneliti hukuman gantian terhadap 22 kesalahan di bawah akta-akta antaranya Kanun Keseksaan (Akta 574), Akta Senjata 1960 (Akta 206), Akta Senjata Api (Penalti Lebih Berat) 1971 (Akta 37), Akta Angkatan Tentera 1972 (Akta 77), Akta Industri Perkhidmatan Air 2006 (Akta 655), Akta Perdagangan Strategik 2010 (Akta 708) dan Akta Penculikan 1961 (Akta 365).

Wan Junaidi berkata pindaan berhubung pemansuhan hukuman mati mandatori akan dibentangkan di Parlimen pada Oktober depan bagi bacaan pertama dan dijangkakan awal tahun depan sama ada Januari atau Februari, undang-undang itu dapat dimansuhkan secara realiti.

Beliau berkata kajian awam juga akan dijalankan berhubung pemansuhan hukuman mati mandatori itu dan sekiranya tentangan itu lebih hebat daripada yang bersetuju, perkara itu akan dibawa semula ke Jemaah Menteri untuk membuat keputusan.

Menurut Wan Junaidi, ramai juga membincangkan mengenai implikasi pemansuhan hukuman mati mandatori terhadap kesalahan pengedaran dadah berbahaya di bawah Seksyen 39B Akta Dadah Berbahaya 1952 (Akta 234).

Untuk itu, beliau menjelaskan bahawa Seksyen 39B Akta Dadah Berbahaya 1952 tidak lagi memperuntukkan kesalahan dengan hukuman mati mandatori dan telah digantikan dengan hukuman dengan kuasa budi bicara mahkamah melalui Akta Dadah Berbahaya (pindaan) 2017 (Akta A1558) yang berkuat kuasa 15 Mac 2018.

Antaranya mewujudkan prosedur prapenghukuman, menubuhkan Majlis Penghukuman, membangunkan garis panduan penghukuman, menubuhkan Suruhanjaya Pembaharuan Undang-Undang, pembaharuan institusi kepenjaraan dan pelaksanaan hukuman berdasarkan keadilan restoratif.

Beliau berkata Bahagian Hal Ehwal Undang-Undang (BHEUU) dan Jabatan Peguam Negara juga sedang mengkaji dan meneliti kebolehlaksanaan syor yang dikemukakan Jawatankuasa Khas untuk 1,342 banduan yang telah dijatuhkan hukuman mati oleh mahkamah menerusi moratorium pelaksanaan hukuman mati.

“Perkara ini perlu penelitian memandangkan ia menyentuh isu keperlembagaan,” katanya sambil menambah moratorium pelaksanaan hukuman mati masih dikekalkan atau berkuat kuasa sehingga tindakan pemansuhan hukuman mati mandatori termasuk pindaan akta-akta berkaitan dilaksanakan.

Ditanya bila hukuman mati akan dimansuhkan di Malaysia, Wan Junaidi berkata beliau enggan membuat andaian berhubung perkara itu namun secara peribadi tidak bersetuju dengan hukuman mati sejak 1978 lagi ketika menuntut di universiti, kerana ketika itu dikatakan 30 peratus orang yang dihukum mati di Amerika Syarikat sebenarnya tidak bersalah.-BERNAMA


Kaki kanan kanak-kanak lelaki tersepit dalam eskalator

PUTRAJAYA, 10 April – Seorang kanak-kanak lelaki terpaksa menahan kesakitan hampir sejam setelah kaki kanannya tersepit dalam eskalator di sebuah pusat membeli belah di sini hari ini.

Kejadian berlaku kira-kira 1.30 tengah hari ketika mangsa berusia tiga tahun dikatakan turun bersama ibu bapanya menggunakan eskalator dari tingkat dua sebelum kaki kanannya secara tiba-tiba masuk dan tersepit di bahagian tepi eskalator berkenaan.

Pengarah Jabatan Bomba dan Penyelamat Selangor Norazam Khamis berkata tujuh anggota dari Balai Bomba dan Penyelamat Cyberjaya dikejarkan ke lokasi kejadian selepas menerima panggilan kecemasan pada 1.48 tengah hari.

“Kaki mangsa berjaya dikeluarkan kira-kira setengah jam kemudian dan mangsa dibawa ke Hospital Serdang untuk rawatan lanjut,” katanya ketika dihubungi Bernama hari ini.

Seorang saksi ingin dikenali sebagai Nurul berkata dia terdengar jeritan yang amat kuat sebelum melihat seorang kanak-kanak tersepit di eskalator itu.

“Keadaan memang panik, nasib baik ada yang segera menekan butang kecemasan bagi menghentikan eskalator itu. Kanak-kanak itu menangis hampir satu jam sebelum pihak bomba datang mengeluarkan kakinya yang tersepit,” katanya.

Tinjuan Bernama di lokasi kejadian mendapati pihak pengurusan pusat beli belah terbabit telah menutup operasi eskalator itu buat sementara waktu.- BERNAMA


Buka Sempadan: Polis Johor kenal pasti 41 kawasan ‘hot spot’ tumpuan orang ramai

JOHOR BAHRU, 30 Mac – Sebanyak 41 kawasan ‘hotspot’ yang dikenal pasti menjadi tumpuan orang ramai sekali gus boleh menyebabkan kesesakan lalu lintas di negeri Johor, akan dipantau dan dikawal pihak polis susulan pembukaan sempadan Jumaat ini.

Ketua Polis Johor Datuk Kamarul Zaman Mamat berkata kawasan tumpuan yang meliputi keseluruhan 10 daerah itu antaranya melibatkan pusat beli-belah, pasar raya, stesen bas dan tempat rekreasi.

“Kalau di daerah Kota Tinggi pula adalah kawasan peranginan, Tangkak di tempat orang ramai membeli fabrik dan Mersing di kawasan jeti yang berkemungkinan akan berlaku kesesakan lalu lintas kerana ramai (dijangka) melancong,” katanya pada sidang media selepas Istiadat Penganugerahan Pingat Jasa Pahlawan Negara Kontinjen Johor 2022 di sini, hari ini.

Kamarul Zaman berkata 1,600 pegawai dan anggota ditugaskan mengawal keselamatan dan lalu lintas di negeri ini pada minggu pertama pembukaan sempadan termasuk di kedua-dua Kompleks Imigresen, Kastam dan Kuarantin (CIQ) di Bangunan Sultan Iskandar (BSI) dan Kompleks Sultan Abu Bakar (KSAB).

Beliau berkata 200 pegawai dan anggota akan ditugaskan mengawal BSI dengan dibantu 113 polis bantuan, manakala KSAB pula melibatkan sehingga 60 pegawai dan anggota polis.

“Penugasan kesemua pegawai dan anggota ini adalah untuk memastikan keselamatan pelancong yang akan masuk dan keluar negara, termasuk juga warga tempatan kerana mungkin ada penyeluk saku dan sebagainya,” katanya.

Sementara itu, Kamarul Zaman berkata tiga sekatan jalan raya bagi penugasan Op Benteng, iaitu dua di daerah Kota Tinggi dan satu di Iskandar Puteri yang dibuka sejak dua tahun lepas, akan terus beroperasi.

Terdahulu, 348 pegawai kanan dan pegawai rendah polis, serta pesara dan petugas era darurat menerima penghargaan dalam Istiadat Penganugerahan Pingat Jasa Pahlawan Negara Kontinjen Johor 2022.


Sidang DUN: Sasar sekurang-kurangnya satu syarikat Melaka ke Bursa Malaysia – KM

SERI NEGERI 12 Disember – Kerajaan Negeri Melaka sedang mengkaji dan menilai syarikat yang berpotensi dari Melaka untuk diketengahkan ke Bursa Malaysia.

Ketua Menteri, Datuk Seri Utama Sulaiman Md Ali berkata, pihaknya sentiasa komited dalam usaha melahir dan memasarkan produk tempatan untuk menembusi Bursa Malaysia dalam tempoh 15 tahun kehadapan.

“Bagaimanapun, Kerajaan Negeri akan terus menilai dan mengkaji syarikat yang berpotensi ini seperti mana saya pernah sebut, dalam tempoh 15 tahun sekurang-kurangnya satu anak syarikat disenaraikan dalam Bursa Saham Malaysia,” katanya.

Beliau berkata demikian ketika menjawab pertanyaan lisan Kerk Chee Yee (DAP-Ayer Keroh) pada Persidangan Keempat (Bajet), Penggal Pertama Dewan Undangan Negeri (DUN) Negeri Melaka Yang Kelima Belas di Dewan Persidangan DUN Melaka, di sini, hari ini.


Kabinet setuju pinda dua akta komunikasi

“Diharap pada persidangan Parlimen akan datang, kami boleh bentangkan pindaan kedua-dua akta. Antara lain pindaan itu adalah untuk memperkukuh dan mempunyai peruntukan yang mencukupi bagi melaksanakan aspek keselamatan siber,” katanya.

Beliau berkata demikian dalam sidang media selepas melancarkan Pusat Siber Lakuran Axiata bersempena Celcom Business Tech Week Showcase 2022 di ibu pejabat Celcom, di sini hari ini.

Annuar berkata pindaan itu amat diperlukan kerana ekosistem perkhidmatan telekomunikasi negara kini berdepan dengan ancaman penipuan dalam talian dan penggodaman oleh individu tidak bertanggungjawab.

Katanya disebabkan ancaman itu, minggu lepas beliau juga telah menjemput Lembaga Pengarah daripada empat entiti di bawah kementeriannya untuk berbincang secara holisitik mengenai isu keselamatan siber.

Keempat-empat entiti itu ialah Suruhanjaya Komunikasi dan Multimedia (MCMC), Perbadanan Ekonomi Digital Malaysia (MDEC), Cyber Security Malaysia (Cyber Security) dan Jabatan Perlindungan Data Peribadi (JPDP).

“Perbincangan ini adalah untuk memberi gambaran, persepektif dan harapan saya sebagai menteri yang dipertanggungjawabkan kerana saya rasakan masih belum cukup, masih ada lagi ikhtiar yang boleh dilakukan, dan orang ramai perlukan suatu bentuk jaminan yang boleh melindungi mereka.

“Jadi melalui perbincangan ini saya nak tengok pelbagai sudut pendekatan yang boleh diambil terhadap kes-kes mangsa scammer (penipu) dan bermacam-macam lagi,” katanya.

Sementara itu, beliau yang juga Pengerusi Pasukan Khas Jihad Tangani Inflasi berkata perlu ada sebuah agensi yang boleh membantu kerajaan mengawal data-data berkenaan bekalan makanan seperti ayam agar ia tidak berterusan mengalami gangguan pada masa depan.

Katanya untuk mendapatkan data itu, agensi berkenaan mungkin boleh memanfaatkan kewujudan teknologi seperti 5G dan Internet Benda (IoT) bagi melaksanakan aplikasi tertentu. – BERNAMA


Beberapa kawasan di Raub dilanda banjir, 241 mangsa dipindahkan

KUANTAN 13 Julai – Hujan lebat berterusan sejak petang semalam menyebabkan beberapa kawasan di Raub dilanda banjir, menyaksikan 241 mangsa daripada 63 keluarga terpaksa dipindahkan di tujuh pusat pemindahan sementara (PPS) sekitar daerah itu setakat 8 pagi ini.

Portal bencana Jabatan Kebajikan Masyarakat (JKM) melaporkan mangsa paling ramai ditempatkan di pusat pemindahan Sekolah Kebangsaan Kundang Patah iaitu 114 orang daripada 30 keluarga, diikuti Dewan Serbaguna Kampung Pia sebanyak 58 orang (16 keluarga) dan Sekolah Kebangsaan Ulu Sungai, 37 mangsa (sembilan keluarga).

Sementara itu, pusat pemindahan Masjid Kampung Kuala Semantan pula menempatkan 16 mangsa daripada lima keluarga, manakala Balai Raya Kampung Gesing, Balai Raya Kampung Sengkela dan Dewan Orang Ramai Kampung Chenua menempatkan sebuah keluarga dengan jumlah mangsa 16 orang.


LPM tawar 2,200 kediaman untuk orang Melaka

AYER KEROH 18 Februari – Rebut peluang memiliki rumah kerana Lembaga Perumahan Melaka (LPM) menawarkan sebanyak 29 projek perumahan dibuka untuk permohonan pada tahun ini.

Pengarah Eksekutif LPM, Mohd Salleh Hamidom berkata, sebanyak lebih 2,200 unit rumah tersedia buat orang Melaka yang terdiri daripada projek perumahan selesai dibina, sedang dalam pembinaan dan peringkat perancangan di ketiga-tiga daerah negeri ini.

Jelasnya, tawaran itu termasuklah projek Rumah Kos Rendah (RKR) di bawah pakej Rumah Bahagia yang berharga antara RM45,000 hingga RM70,000 seunit untuk isi rumah berpendapatan tidak melebihi RM4,000 sebulan.

“Sebanyak 640 unit rumah daripada tujuh projek perumahan jenis Rumah Kos Sejahtera Rendah (RKSR) juga ditawarkan bagi isi rumah berpendapatan tidak melebihi RM6,000 sebulan.

“Manakala kita masih menawarkan Rumah Belia Melaka (RBM) untuk rumah di bawah harga RM180,000 dengan diskaun 10 peratus, pengecualian duti stem dan pembayaran guaman,” katanya kepada Melaka Hari Ini.

Tambahnya, sebanyak empat projek Rumah Mampu Milik (RMM) dalam proses pembinaan di Melaka Tengah iaitu di Bachang Baru, Shang Height Residence Bukit Piatu, Tiang Dua dan Pengkalan Impian, Ayer Molek antara yang turut mendapat permohonan menggalakkan menerusi sistem dalam talian (online) LPM.

“Sementara bagi Rumah Impian Jenis B buat pendapatan tidak melebihi RM10,000, LPM menyediakan tiga projek perumahan antaranya RMM Kota Sungai Rambai, RMM Tanjung Minyak Jaya dan RMM Pengkalan Impian (i-Molek).

“Terbaharu kita juga bakal melancarkan tapak projek perumahan baharu berhampiran Masjid Cina, Krubong pada Mac ini yang ini kena sama-sama nantikan,” katanya.


Kalau sudah minat, usia bukan penghalang

PANTAI KUNDOR 7 April. – Pada usia 71 tahun, pesara kerajaan Bokhari Samaon belum mahu ‘menggantung’ pendayung kayak yang sudah menjadi temannya sejak usia belasan tahun.

“Semasa muda, saya boleh mendayung dengan laju dan kayak meluncur bagaikan menggunakan enjin motor sangkut tetapi sekarang tenaga semakin kurang, cukuplah sekadar mendayung perlahan.

“Walaupun tenaga semakin pudar, kaedah mengendalikan haluan kayak sama ada ke kiri atau kanan dan seumpamanya, masih ‘melekat’ pada tangan ini,” katanya ketika ditemui berkayak di Pantai Puteri, Tanjung Kling di sini hari ini.

Bokhari bersama-sama isteri dan lima pasangan suami isteri yang seusia mereka menginap di sebuah pusat peranginan di pantai berkenaan selama satu malam.

Bokhari berkata, berkayak bukan setakat memerlukan tangan yang kuat, malah pinggang yang mampu bertahan untuk mengumpulkan kekuatan tenaga bagi memastikan kayak mampu meluncur di muka ombak.

“Kami sengaja memilih hari bekerja untuk menginap di pusat peranginan di sini dan berkelah di pantai kerana jika kami memilih hujung minggu, sudah pastilah pantai ini dipenuhi orang ramai,” katanya.

Beliau berkata, langkah pihak pengurusan pusat peranginan itu menyediakan kayak dan jurulatihnya, harus dipuji kerana ia menggalakkan lebih ramai remaja menceburi sukan berkenaan.

Sementara itu, jurulatih Mohd Rashid Mohamad, 26, berkata Kelab Kayak Pancing yang diwakilinya bekerjasama dengan pusat peranginan Qashrina Resort untuk menyediakan sembilan kayak.


Gempa bumi kuat: Lebih 2,300 terbunuh di Turkiye, 1,300 di Syria, Ankara umum berkabung tujuh hari

DIYARBAKIR (Turkiye), 7 Feb – Sekurang-kurangnya 2,379 orang terbunuh dan 14,483 yang lain cedera di 10 wilayah Türkiye berikutan dua gempa bumi kuat yang menggegarkan bahagian selatan negara itu pada Isnin, lapor Agensi Anadolu memetik kenyataan Naib Presiden Fuat Oktay.

Gempa dengan magnitud 7.7 itu melanda daerah Pazarcik di wilayah Kahramanmaras dan menggegarkan beberapa wilayah lain termasuk Gaziantep, Sanliurfa, Diyarbakir, Adana, Adıyaman, Malatya, Osmaniye, Hatay dan Kilis pada awal pagi Isnin.

Satu lagi gempa bumi kuat berukuran 7.6 pada skala Richter yang berpusat di daerah Elbistan di Kahramanmaras berlaku pada 1.24 tengah hari (6.24 petang Waktu Malaysia).

Gempa kuat itu turut memusnahkan negara jiran Syria dengan pegawai kerajaan dan penyelamat melaporkan hampir 1,300 orang terbunuh dan lebih 2,400 yang lain cedera setakat ini.

“Ekoran gempa bumi yang berlaku di negara kita pada 6 Feb, tempoh berkabung negara diisytiharkan selama tujuh hari. Bendera di seluruh negara dan pejabat perwakilan kita di luar negara akan dikibarkan separuh tiang sehingga Ahad, 12 Feb,” lapor Agensi Anadolu memetik ciapan Erdogan di Twitter.


Sektor animasi negara mampu tembusi pasaran antarabangsa – MDEC

CANNES (Perancis), 19 Mei – Sektor animasi negara berpotensi dipasarkan ke peringkat antarabangsa kerana Malaysia mempunyai keupayaan dari segi teknologi dalam industri itu, kata Pengerusi Perbadanan Ekonomi Digital Malaysia (MDEC) Datuk Seri Md Alwi Che Ahmad.

Beliau berkata produk animasi tempatan seperti Upin & Ipin sudah mula mendapat tempat di pasaran luar malah menerima sambutan luar biasa daripada negara jiran.

“(Potensi sektor animasi kita) besar, kita mempunyai keupayaan sebab kita ada teknologi. Di Malaysia kita lebih ke hadapan dalam sektor ini. Kita sudah lama mulakan langkah dan dari segi kandungan, MDEC boleh bantu,” katanya ketika ditemui pemberita di Pavilion Malaysia sempena penganjuran Marche Du Film di Palais des Festival di sini.

Md Alwi berkata MDEC sebagai agensi peneraju yang menggalakkan lebih banyak penghasilan filem animasi akan terus mempergiat promosi bagi membolehkan sektor animasi negara menembusi pasaran global.

Menurutnya penganjuran Marche Du Film menjadi platform terbaik kepada MDEC untuk mempromosi dan memperkenalkan produk animasi negara seperti Upin & Ipin, Ejen Ali, Mechamato dan Batik Girl.

“MDEC mesti membawa bendera Malaysia ke sini (Marche Du Film) dan menyatakan bahawa animasi adalah sesuatu yang besar sebab kalau dalam industri perfileman kena ada latihan mengenai lakonan, penerbit yang hebat dan sebagainya.

“Tetapi dalam animasi kita tak ada benda itu semua, yang perlu ada adalah inovasi dalam melahirkan animasi yang bagus. Macam Upin & Ipin tidak perlu nama dan penerbit besar tetapi kita telah tunjukkan bahawa kita berjaya. Sebab itulah MDEC datang ke sini mudah-mudahan kita dapat menambah lagi pelaburan untuk negara kita,” katanya.

Md Alwi berkata pihaknya juga akan membuka lebih banyak peluang kepada syarikat tempatan untuk memohon geran dan seterusnya menghasilkan lebih banyak filem animasi untuk diketengahkan ke peringkat antarabangsa.

Marche Du Film adalah perhimpunan terbesar industri filem bagi pengeluar, pembiaya, penyiar, pengedar, pembekal dan pembeli dari seluruh dunia untuk bertemu, berkongsi idea serta membuat tawaran.


Dungun kembali banjir

DUNGUN, 6 Jan – Tidak sampai 24 jam, daerah Dungun di Terengganu kembali banjir dan dua pusat pemindahan sementara (PPS) dibuka kembali malam tadi, memetik dari portal Berita Harian sebentar tadi.

Seramai 156 mangsa daripada 49 keluarga ditempatkan di PPS Dewan Orang Ramai Kampung Pasir Raja dan Dewan Serba Guna Kampung Shukor.

Tiga PPS iaitu di Kampung Pasir Raja, Dewan Serba Guna Kampung Shukor dan Kampung Minda ditutup jam 10 pagi semalam selepas 154 mangsa daripada 45 keluarga di daerah berkenaan dibenarkan pulang.

Ketua Sekretariat Jawatankuasa Pengurusan Bencana Negeri, Leftenan Kolonel (PA) Che Adam A Rahman, berkata jumlah mangsa banjir di Terengganu ketika ini seramai 267 mangsa daripada 76 keluarga yang ditempatkan di lima PPS di Kemaman dan Dungun.

Beliau berkata, jumlah mangsa banjir di Kemaman juga bertambah apabila 111 mangsa ditempatkan di PPS pagi ini berbanding 82 mangsa setakat petang semalam.

“Semua mangsa daripada 27 keluarga ditempatkan di tiga PPS berbanding 19 keluarga ditempatkan di PPS sama petang semalam,” katanya kepada media hari ini.


Kekalkan suasana kampung di Ayer Molek

AYER MOLEK 1 Disember – Lokasinya yang jauh dari bandar dan dikelilingi kehijauan membantu memulihara suasana kampung di Dewan Undangan Negeri (DUN) Ayer Molek.

Ahli Dewan Undangan Negeri (Adun) Ayer Molek, Datuk Rahmad Mariman berkata ‘mood’ kampung dianggap sebagai satu warisan tidak nyata yang perlu terus dipulihara agar dapat dinikmati oleh generasi akan datang.

“Rami yang berhijrah ke bandar khususnya untuk mencari peluang pekerjaan, namun setiap kali musim cuti perayaan mereka akan berlumba-lumba pulang ke kampung dan lari seketika daripada kesibukan hutan batu.

“Setakat ini boleh kata semua kemudahan asas itu sudah ada, cuma perlu diselenggara dan proses itu akan dilakukan demi kemudahan rakyat.

“Kita juga ada pembinaan jalan baharu dari Paya Dalam ke Lebuh Alor Gajah-Melaka Tengah- Jasin (AMJ) sebagai laluan pintas bagi mengelakkan kesesakan lalu lintas,” katanya.

Beliau yang juga Exco Kerja Raya, Pengangkutan, Kemudahan Awam, Infrastruktur dan Pengurusan Banjir negeri berkata, satu lagi keutaamnya sebagai Adun adalah mengatasi masalah banjir.

“Isu banjir dipandang serius, beberapa penyelesaian hasil inisiatif sendiri diambil termasuk membina saliran, menggali longkang dan menubuhkan jawatankuasa banjir bagi mengenal pasti lokasi terjejas.

“Projek tebatan banjir Sungai Duyong juga giat dijalankan dan dijangka siap dalam tempoh dua tahun setengah. Selain itu kita juga ada pembinaan empangan baharu bagi menggantikan empangan 25 yang usianya sudah lebih 100 tahun selain saiz yang sudah tidak relevan,” katanya.

“Selain itu saya juga ada memohon daripada segi kemudahan pengangkutan awam supaya Bas Panorama bagi laluan Melaka Sentral ke Jasin untuk masuk ke beberapa lokasi di DUN ini,” katanya.

Tambah Rahmad, menjadi DUN yang mempunyai masyarakat Jawa sudah pasti, warisan yang masih ada itu akan terus dipertahankan dengan pembinaan Kompleks Persatuan Warisan Anak Jawa (Perwaja) kini menjadi lokasi berlangsungnya pelbagai aktiviti termasuk kebudayaan.

“Selain itu kita juga dalam perancangan membangunkan Perkampungan Masyarakat Jawa, ini dilakukan bagi memulihara kebudayaan dan adat yang ada, kerana di situ nanti akan dipamerkan warisan berkaitan masyarakat Jawa,” katanya.

Karier:-
– Exco Kerja Raya, Pengangkutan, Kemudahan Awam, Infrastruktur dan Pengurusan Banjir (2021 – kini)
– Exco Kesihatan dan Antidadah (2020 – 2021)
– Ahli Dewan Undangan Negeri Ayer Molek (2018 – kini)
– Polis Diraja Malaysia (1988 – 1995)

Politik:-
– Naib Ketua Bahagian Hang Tuah Jaya
– AJK Bahagian (2001-2018)
– Ketua Pemuda Cawangan (1995-2001)
– Setiausaha Perhubungan Pemuda Bahagian (1995-2001)

Institusi Pendidikan:-
Sekolah Kebangsaan: 6
Sekolah Menengah: 1
Sekolah Jenis Kebangsaan Cina: 1
Sekolah Jenis Kebangsaan Tamil: 1
Sekolah Rendah Agama JAIM: 10


Pengecualian bayaran UPUOnline diteruskan – Noraini

Menteri Pengajian Tinggi Datuk Seri Dr Noraini Ahmad berkata melalui usaha itu, permohonan kemasukan ke Institusi Pendidikan Tinggi Awam (IPTA) dan Institusi Latihan Kemahiran Awam (ILKA) boleh dibuat terus di laman sesawang upu.mohe.gov.my.

Beliau berkata tempoh permohonan ditetapkan bermula esok (4 Feb) hingga 31 Mac ini bagi lepasan Sijil Pelajaran Malaysia (SPM), Sijil Pelajaran Tinggi Malaysia (STPM), asasi, Sijil Tinggi Agama Malaysia (STAM), lepasan matrikulasi serta diploma atau setaraf.

“Kerajaan dan KPT khususnya amat prihatin akan kekangan serta kesan sekiranya pemohon diwajibkan membeli nombor pin Unik ID di Bank Simpanan Nasional (BSN) untuk membuat permohonan UPUOnline.

“Justeru, KPT berharap agar keputusan ini dapat meringankan beban dan melancarkan urusan pemohon untuk melanjutkan pengajian seterusnya menjamin masa depan yang lebih cerah,” katanya dalam kenyataan.


Harga petrol RON97, RON95, diesel kekal

KUALA LUMPUR, 4 Jan – Harga runcit petrol RON97, RON95 dan diesel, masing-masing kekal bagi tempoh 5 hingga 11 Jan ini.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan paras harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga runcit bagi kedua-dua produk itu telah melebihi paras harga siling yang telah ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu.


Kompaun terus golongan ‘kayangan’ langgar SOP – Ismail Sabri

PUTRAJAYA 11 Mei – Polis perlu mengeluarkan kompaun serta-merta terhadap mana-mana individu termasuk orang kenamaan seperti selebriti dan ahli politik yang didapati melanggar prosedur operasi standard (SOP) Perintah Kawalan Pergerakan (PKP).

Menteri Kanan (Keselamatan), Datuk Seri Ismail Sabri Yaakob berkata, langkah itu bagi mengelakkan salah faham dalam kalangan rakyat yang kerajaan seolah-olah memberi layanan istimewa kepada golongan berkenaan.

“Oleh kerana banyak isu berkaitan seolah-olah ada perbezaan antara ‘kayangan’ dengan bukan ‘kayangan’ dan walaupun ada tindakan dilaksanakan kepada yang dianggap ‘kayangan’ dan dikenakan kompaun, namun tidak dilakukan ‘on the spot’ (serta-merta).

“Kita berpandangan sesiapa sahaja terutama yang melibatkan VIP seperti selebriti dan ahli politik, kalau didapati ada pelanggaran SOP, pihak polis perlu keluarkan kompaun terus, tidak perlu tunggu sehingga berminggu-minggu untuk mendapatkan keputusan daripada Jabatan Peguam Negara dan sebagainya kerana di dalam akta, mereka boleh mengeluarkan kompaun di lapangan,” katanya.

Beliau berkata demikian selepas mengadakan sidang akhbar bersama Ketua Pengarah Kesihatan, Tan Sri Dr Noor Hisham Abdullah di sini pada Selasa.

Mengulas mengenai tindakan untuk menutup sektor perkilangan, beliau berkata, kerajaan sedang melaksanakan penambahbaikan dari segi penilaian untuk mengesan kilang yang melanggar SOP.


Jabatan Pendaftaran Negara sedia bantu Halim Othman

JASIN 23 April – Jabatan Pendaftaran Negara (JPN) sedia membantu pengacara dan bekas penyampai radio, Halim Othman bagi menangani isu yang menimpa dirinya ketika ini.

Ketua Pengarahnya, Datuk Ruslin Jusoh berkata, pihaknya sedia memberikan khidmat nasihat dan panduan berkenaan identiti anaknya yang tidak berbintikan nama Halim.

Menurutnya, Halim hanya perlu tampil ke ibu pejabat JPN di Putrajaya bersama dokumen berkaitan bagi memudahkan pihaknya mengenal pasti kaedah terbaik menangani isu yang timbul.

“Kita minta Halim datang ke JPN Putrajaya dan kita sedia memberi khidmat nasihat dan bantuan dalam menyelesaikan isu rumit yang dihadapi beliau ketika ini.

“Pihak JPN akan bantu apa yang sepatutnya dan saya minta Halim bawalah dokumen penting misalnya sijil perkahwinan yang didaftar di Thailand, tanpa dokumen seperti ini kita sukar untuk membantu,” katanya.

Beliau berkata demikian kepada pemberita selepas melancarkan program Kongsi Rezeki Ramadan dan mengagihkan bubur lambuk di hadapan pejabat JPN Jasin Daerah di sini, semalam.

Sebanyak 900 pek bubur lambuk diedarkan pada program itu secara pandu lalu oleh kakitanga JPN dan turut disertai Pengarah JPN negeri, Norazle Sulaiman.

Mengulas lanjut berhubung perkara itu, menurut Ruslin, pihaknya perlu meneliti dokumen berkaitan isu itu sebelum boleh mengenal pasti kaedah terbaik bagi membantu Halim berhubung masalah yang timbul.

“Kita harap pihak yang terlibat dalam ini dapat tampil ke ibupejabat JPN bagi merujuk isu ini terlebih dahulu dan bawa sekali dokumen penting, tanpanya kita tidak dapat bantu apa-apa,” katanya.

Ujar Ruslin, pihaknya akan sentiasa mempergiatkan program yang sama termasuk khidmat Bas Mekar JPN bagi memastikan rakyat mudah mengakses kemudahan yang disediakan jabatan itu.

“Ini bagi memastikan tiada rakyat yang lahir di negara ini yang tercicir dari menikmati kemudahan yang sewajarnya terutama dalam kalangan masyarakat Orang Asli.

“Kita tidak mahu lagi ada kes kelahiran anak lewat didaftarkan iaitu lebih daripada had tempoh 60 hari ditetapkan, malah ada juga satu dua kes warga emas yang mencapai usia 60 lebih tetapi tiada pengenalan diri,” katanya.

Bagi memastikan kelancaran program Mekar, katanya, tiga buah bas Mekar disediakan dimana setiap satunya menampung keperluan dan permintaan di Semenanjung, Sabah serta Sarawak.


11,000 anggota polis pantau kelancaran PRN Johor

Ketua Polis Johor Datuk Kamarul Zaman Mamat berkata jumlah keanggotaan itu membabitkan pegawai dan anggota polis Kontinjen Johor serta Bukit Aman.

“Seperti contoh Jabatan Siasatan Jenayah Bukit Aman juga telah berbincang dan mengatakan siap sedia untuk beri bantuan bagi memastikan perjalanan PRN berjalan lancar dan orang ramai boleh keluar mengundi dengan aman,” katanya kepada pemberita di Ibu Pejabat Kontinjen Johor, di sini hari ini.

Bagaimanapun, Kamarul Zaman berkata pihaknya masih menunggu prosedur operasi standard (SOP) daripada Majlis Keselamatan Negara (MKN) berhubung pelaksanaan PRN serta pengumuman Suruhanjaya Pilihan Raya (SPR).

“Kita akan tubuh pasukan khas untuk pantau kalau ada fakta tidak betul dan pasukan ini kita tubuhkan semasa PRN untuk pastikan semua maklumat benar dan tepat,” katanya.


Kampung Paya Lebar bakal gamit pelancong

AYER LIMAU 15 Julai – Projek Ekopelancongan Kampung Paya Lebar, di sini yang bernilai RM2.036 juta dimajukan Kementerian Pelancongan, Seni dan Budaya (MOTAC) kerana keindahan alam semula jadinya berpotensi besar untuk menarik lebih ramai pelancong.

Setiausaha Bahagian Pembangunan Prasarana MOTAC, Mohd Khairul Kassim menjelaskan, 10 projek itu adalah sebahagian daripada keseluruhan 65 projek pelancongan yang diluluskan MOTAC pada 2021 dan tahun ini.

Beliau berkata, kajian kementerian itu mendapati aliran pelancongan semasa menyaksikan semakin ramai pelancong memilih ekopelancongan yang berasaskan keindahan alam semula jadi.

“Kementerian dalam usaha mempopularkan ekopelancongan kerana negara kita memiliki banyak lokasi menarik yang masih belum terusik,” katanya pada sidang media selepas program Lawatan Projek Ekopelancongan Paya Lebar di Pangkalan Nelayan Kampung Paya Lebar, dekat sini hari ini.

Pada program itu Mohd Khairul dan Pengarah Bahagian Kejuruteraan Majlis Perbandaran Alor Gajah (MPAG) Sugiman Johari menyampaikan taklimat mengenai projek berkenaan.

Projek berkenaan membabitkan pembinaan jeti untuk kemudahan pelancong di Pangkalan Nelayan Kampung Paya Lebar, Tebing Urut dan Sabak Arang di sepanjang Sungai Ramuan Cina dan Sungai Rembau.

Selain itu, ia turut membabitkan pembinaan laluan pejalan kaki di tebing Sungai Ramuan Cina dan keseluruhan projek yang dimulakan pada 10 Jun lalu itu dijangka siap sepenuhnya pada awal September depan.

Mohd Khairul berkata, MOTAC menyediakan peruntukan bagi projek berkenaan berikutan potensi besar yang ada pada sungai dipenuhi dengan hutan paya bakau yang dihuni buaya untuk memikat pelancong tempatan dan asing.

“MOTAC mengaplikasikan keindahan alam semula jadi di sesuatu kawasan dengan kemudahan seperti jeti, bot untuk pelancong dan seumpamanya kerana ia berfungsi sebagai daya penarik untuk pelancong hadir menyaksikan keindahan alam yang belum terusik,” katanya.


8,120 guru boleh semak penempatan, lapor diri 1 Mac

Menteri Kanan Pendidikan Datuk Dr Radzi Jidin berkata guru-guru tersebut akan mula melapor diri di sekolah masing-masing, pada 1 Mac ini.

“Kepada calon yang berjaya dipilih, tahniah dan selamat bertugas saya ucapkan. Manfaatkanlah peluang menjadi guru untuk bekerja setulus hati ke arah melahirkan generasi pewaris negara yang lebih hebat,” katanya dalam hantaran di Facebook beliau hari ini.

Radzi berkata Kementerian Pendidikan (KPM) akan terus bekerjasama rapat dengan Suruhanjaya Perkhidmatan Pendidikan (SPP) selaku Pihak Berkuasa Melantik, untuk mempercepatkan pelantikan dan penempatan baki pengambilan guru ‘one-off’ dalam masa terdekat.

“Insya-Allah KPM akan berusaha untuk menyelesaikan perkara yang telah lama berlarutan satu per satu. Teruskan memberi sokongan anda demi pendidikan generasi pewaris negara,” katanya. – BERNAMA


Kemalangan LRT: Muhyiddin mahu rawatan penuh mangsa diberi keutamaan

Katanya beliau telah beri arahan kepada semua pihak supaya memberi kerjasama sepenuhnya bagi memastikan mangsa mendapat rawatan menyeluruh memandangkan: “kita juga berada dalam gelombang pandemik COVID-19 yang sedang meningkat naik”.

“Saya memandang serius kemalangan ini dan telah mengarahkan Kementerian Pengangkutan dan Prasarana Malaysia Berhad untuk melakukan siasatan penuh untuk mengenal pasti punca kemalangan ini, dan tindakan yang tegas harus diambil dengan segera,” katanya dalam catatan di Facebooknya.

Terdahulu, menurut Ketua Polis Daerah Dang Wangi ACP Mohamad Zainal Abdullah dalam kejadian kira-kira 8.45 malam itu, seramai 213 penumpang cedera dengan 47 daripadanya cedera parah.

Kejadian berkenaan yang berlaku di dalam terowong antara Stesen LRT KLCC dan Stesen LRT Kampung Baru melibatkan satu tren yang membawa penumpang dan sebuah tren rosak yang sedang dipandu uji.

Sementara itu, Muhyiddin turut mendoakan agar semua kerja-kerja penyelamatan dipermudah dan penumpang terlibat selamat manakala mereka yang cedera diberikan rawatan segera.


Prestasi ekonomi kian pulih, penguncupan KDNK mengecil – Kementerian Kewangan

KUALA LUMPUR 9 Sept (Bernama) — Indikator-indikator awal ekonomi pada Julai lepas menunjukkan keadaan ekonomi negara kini di fasa pemulihan yang lebih baik, kata Timbalan Menteri Kewangan II Mohd Shahar Abdullah.

Menurutnya, antara indikator itu berbanding prestasi pada Jun 2020 adalah kenaikan kadar eksport 3.1 peratus dari tahun ke tahun, peningkatan jualan kereta penumpang 27.3 peratus dan jualan kenderaan perdagangan yang melonjak 44.8 peratus.

“Indikator lain adalah pergerakan penumpang domestik yang melonjak 215.8 peratus manakala jumlah kenderaan di lebuh raya bertol pula meningkat sebanyak 7.4 peratus,” katanya pada persidangan Dewan Negara hari ini.

Beliau berkata demikian bagi menjawab pertanyaan Senator Datuk Husain Awang (PAS) mengenai langkah strategik kerajaan dalam mengukuhkan ekonomi negara serta meningkatkan kadar keluaran dalam negara kasar (KDNK) menjelang suku keempat tahun ini.

Mengulas selanjutnya, Mohd Shahar berkata jika dilihat secara terperinci, penguncupan KDNK juga telah mengecil daripada 28.6 peratus pada April kepada 19.5 peratus pada Mei dan seterusnya 3.2 peratus pada Jun lepas.

“Prestasi ini jelas menunjukkan berlakunya pemulihan ekonomi sejajar dengan pembukaan sektor ekonomi yang bermula pada Mei lepas. Proses pemulihan ini dijangka berterusan terutamanya dalam tempoh separuh kedua tahun 2020,” katanya.

Beliau berkata, berdasarkan unjuran prestasi separuh kedua 2020 yang lebih baik ini, Bank Negara Malaysia juga telah mengumumkan pertumbuhan ekonomi negara bagi keseluruhan tahun ini dijangkakan antara -5.5 peratus hingga -3.5 peratus.


400 asnaf DUN Pengkalan Batu terima daging korban

PENGKALAN BATU 29 Jun – Lebih 400 asnaf di bawah Dewan Undangan Negeri (DUN) Pengkalan Batu menerima agihan daging korban sempena Aidiladha tahun ini.

Ahli Dewan Undangan Negeri (Adun) Pengkalan Batu, Datuk Kalsom Noordin berkata agihan itu dilaksanakan menerusi Program Korban Kelompok yang julung kali diadakan.

“Empat ekor lembu yang disumbangkan oleh individu termasuk Ketua Menteri Datuk Seri Ab Rauf Yusoh ini dibahagikan kepada 28 bahagian dan akan diagihkan kepada masyarakat dalam DUN ini.

“Program Korban Kelompok ini saya akan angkat menjadi program tahunan dan pada tahun hadapan kita akan cari lebih banyak haiwan korban untuk ditumbangkan supaya semua dapat merasa daging korban ini,” katanya.

Beliau berkata demikian pada Melaka Hari Ini ketika ditemui pada Majlis Gotong Royong Korban Kelompok di Kompleks Japerun Pengkalan Batu, di sini, hari ini.

Mengulas lanjut, Kalsom yang juga Exco Pembangunan Wanita, Keluarga dan Komuniti berkata, lebih 60 warga kerja Japerun Pengkalan Batu termasuk Jawatankuasa Pembangunan Keselamatan Kampung (JPKK) setiap kampung dan masyarakat hadir membantu melapah daging korban pada program tersebut.

“Untuk program ini, kita bahagikan kepada dua segmen, segmen pertama untuk kerja-kerja memotong dan melapah daging, segmen kedua iaitu memasak daging korban untuk dijamu kepada petugas.


Perintah berkurung ESSZone dilanjutkan hingga 10 Mei – Polis

LAHAD DATU, 25 April – Pelaksanaan perintah berkurung membabitkan perairan tujuh daerah di Zon Selamat Timur Sabah (ESSZone) yang berakhir esok dilanjutkan hingga 10 Mei ini.

Pesuruhjaya Polis Sabah Datuk Idris Abdullah berkata perintah dari pukul 6 petang hingga 6 pagi itu membabitkan perairan Tawau, Semporna, Kunak, Lahad Datu, Kinabatangan, Sandakan dan Beluran.

“Penduduk yang tinggal di kawasan terlibat dikehendaki berada di rumah, manakala orang luar tidak dibenarkan memasuki (atau berada) di kawasan tersebut dalam tempoh berkenaan,” katanya dalam kenyataan hari ini.

Beliau berkata perintah itu diteruskan bagi memastikan perairan terbabit tidak diceroboh pengganas sekali gus mengancam keselamatan penduduk serta penyelidik antarabangsa dan pelancong asing di kawasan berhampiran.

“Maklumat mendapati kumpulan yang menjalankan kegiatan penculikan untuk mendapatkan tebusan dan kumpulan Abu Sayyaf masih cuba menceroboh ke kawasan ini untuk melakukan penculikan serta jenayah rentas sempadan lain,” katanya.

Idris berkata perintah berkurung juga akan memudahkan penguatkuasaan serta pemantauan terhadap pergerakan bot dan menimbulkan rasa selamat serta yakin kepada penduduk dengan kehadiran pasukan keselamatan.

Beliau juga berkata Ketua Polis Daerah di ESSzone diberi kuasa mengeluarkan permit kepada pemohon yang layak bagi aktiviti perikanan atau keperluan mendesak lain untuk bergerak di kawasan terbabit- BERNAMA


Aidil Zafuan sedia kongsi pengalaman dengan pemain muda

KUALA LUMPUR 22 April. – Kapten skuad Harimau Malaya Mohd Aidil Zafuan Abdul Radzak bersedia berkongsi pengalaman dengan pemain muda sekiranya mereka dipanggil menyarung jersi kebangsaan pada aksi pusingan kedua Kelayakan Piala Dunia 2022/Piala Asia 2023 di Emiriah Arab Bersatu (UAE), Jun ini.

Aidil Zafuan yang kagum dengan corak permainan berkualiti tinggi dimiliki beberapa pemain muda seperti penyerang muda sensasi Luqman Hakim Shamsudin yang kini bersama kelab Belgium iaitu K.V. Kortrijk, serta dua bintang meningkat naik Johor Darul Ta’zim (JDT), Ramadhan Saifullah Usman dan Arif Aiman Mohd Hanapi berkata, pengalamannya mungkin berguna terutama ketika berdepan pasukan kuat.

“Dari segi pengalaman mungkin mereka kurang dan kita sebagai senior mungkin bimbing mereka melalui apa yang kita peroleh setakat ini,” katanya selepas menerima suntikan vaksin dalam Program Imunisasi COVID-19 Kebangsaan di Putrajaya baru-baru ini.

Mengulas lanjut, pemain berusia 33 tahun yang telah mengumpul lebih 80 penampilan bersama skuad senior kebangsaan sejak 2008 itu berkata, pengalaman dikumpulnya terutama panduan ketika beraksi bertemu pasukan kuat pada perlawanan antarabangsa itu boleh dikongsi dengan pemain-pemain muda ini.

Ketua jurulatih Tan Cheng Hoe pada Isnin memaklumkan telah mengenal pasti beberapa muka baharu selepas membuat senarai pendek terhadap 38 pemain untuk persiapan menghadapi cabaran di UAE nanti.

Saingan lebih mencabar pastinya menanti barisan pemain untuk merebut tempat dalam skuad kebangsaan memandangkan hanya 26 atau 27 pemain akan terpilih dalam senarai akhir sebelum berlepas ke UAE dijadualkan pada 20 Mei.

Luqman Hakim dan Ramadhan Saifullah merupakan antara muka baharu yang dipanggil menjalani kem latihan pusat skuad negara di Johor pada Mac lalu.

Sementara itu, tonggak pertahanan JDT itu menyifatkan dua aksi pemanas badan menentang Kuwait pada 23 Mei dan Bahrain (28 Mei) sebagai percaturan terbaik Persatuan Bola Sepak Malaysia (FAM) bagi menilai tahap kemampuan sebenar pasukannya sebelum cabaran sebenar di UAE kelak.

“Kuwait dan Bahrain menghuni ranking tinggi dan pasukan yang bagus untuk kita bertemu nanti. Saya rasa kalau kita tidak bermain sebelum perlawanan sebenar mungkin ada masalah dari segi kecergasan dan diharapkan aksi persahabatan berjalan lancar,” tambahnya.

Malaysia akan menentang tuan rumah UAE pada 3 Jun, sebelum berdepan Vietnam (11 Jun) dan Thailand (15 Jun) dalam perebutan gelaran juara Kumpulan G, bagi memburu slot automatik ke pusingan akhir Piala Asia 2023 sekali gus mara ke pusingan ketiga Kelayakan Piala Dunia 2022.


Azizulhasni, lima doktor dikurnia gelaran datuk

KUALA TERENGGANU 18 Julai – Pelumba basikal negara, Mohd Azizulhasni Awang dan lima doktor termasuk Pengarah Kesihatan Negeri Terengganu Dr Nor Azimi Yunus dikurniakan Darjah Kebesaran Dato’ Paduka Mahkota Terengganu (D.P.M.T.) yang membawa gelaran Datuk.

Setiausaha Dewan Pangkuan Diraja Terengganu Datuk Isa @ Ghazali Endut dalam satu kenyataan hari ini berkata, pengurniaan Bintang-Bintang Darjah Kebesaran Negeri Terengganu oleh Sultan Terengganu Sultan Mizan Zainal Abidin bagi tahun 2021 itu berkuat kuasa mulai hari ini.

Empat lagi doktor yang dianugerahkan D.P.M.T ialah Pakar Perunding Perubatan Hospital Sultanah Nur Zahirah (HSNZ) Dr Ahmad Kashfi Ab Rahman, Pakar Perunding Anesthesiologi & Intensivist HSNZ Dr Mohd Ridhwan Mohd Noor, Timbalan Pengarah Kesihatan Negeri Terengganu Dr Kasemani Embong dan Ketua Penolong Pengarah Kanan (Primer)/Ketua Bilik CPRC COVID-19 Pejabat Kesihatan Negeri Terengganu Dr Hasnan Arwit @ Hassan.

Sultan Terengganu juga berkenan menganugerahkan Darjah Kebesaran D.P.M.T itu kepada empat lagi individu iaitu Ahli Lembaga Pemegang Amanah Yayasan Diraja Sultan Mizan Azri Sani Mazlan, Pengerusi Eksekutif Hours Intertrade (M) Sdn Bhd Md Nor Ismail, Ahli Majlis Agama Islam Dan Adat Melayu Terengganu Mohamad Zahari Harun serta Pengarah Urusan Arup Jururunding Sdn Bhd Ir Wan Anuar Wan Endut.

Selain itu, Sultan Mizan turut mengurniakan Darjah Kebesaran Setia Mahkota Terengganu (S.M.T.) kepada empat lagi doktor iaitu Pakar Patologi HSNZ Dr Fatimah Haslina Abdullah, Ketua Penolong Pengarah Kanan (Primer)/Ketua Bilik CPRC Pejabat Kesihatan Negeri Terengganu Dr Azmani Wahab, Timbalan Pengarah Kesihatan (Perubatan) Dr Saifur Rahman Muhammad dan Pengarah Hospital Hulu Terengganu Dr Mohamad Yurzi Mat Rani @ Ghani.

Ketua Setiausaha Negara Tan Sri Mohd Zuki Ali turut dikurniakan Darjah Kebesaran Seri Setia Sultan Mizan Zainal Abidin Terengganu (S.S.M.Z.) yang membawa gelaran Datuk Seri.

Isa berkata Istiadat Pengurniaan Bintang-Bintang Darjah Kebesaran Negeri Terengganu Tahun 2021 itu akan diadakan pada satu tarikh yang akan ditetapkan kemudian.


Tiga terlibat kes khianat api, simbah cat ditahan di Kulai

JOHOR BAHRU, 12 Jan – Polis menahan dua lelaki dan seorang wanita dipercayai terlibat dalam kes khianat api dan simbah cat di sekitar Kulai, Selasa lepas.

Ketua Polis Daerah Kulai Supt Tok Beng Yeow berkata suspek berusia lingkungan 25 hingga 43 tahun itu, ditahan dalam tiga serbuan berasingan di lokasi berbeza di Seri Alam dan Johor Bahru, sekitar 9 pagi hingga 2.30 petang.

Beliau berkata dalam serbuan di premis kediaman dan tepi jalan tersebut, polis turut merampas sebuah motosikal dan beberapa peralatan yang digunakan bagi kegiatan khianat dengan api dan simbah cat.

“Soal siasat awal ke atas kesemua yang ditangkap mengakui telah mengambil upah membaling cat dan ‘molotov cocktail’ (bom petrol) di sekitar kawasan Kulai.

“Siasatan lanjut masih dijalankan bagi menyiasat penglibatan mereka dalam lain-lain kes jenayah di dalam dan luar daerah Kulai,” katanya dalam kenyataan, hari ini.

Tok berkata kesemua mereka mengaku menerima upah sebanyak RM1,300 seorang untuk membaling cat di dua alamat serta membaling molotov cocktail di satu alamat.


COVID-19: hanya 188 kes baharu kategori 3 hingga 5

KUALA LUMPUR, 8 Mac – Hanya 188 daripada 26,856 kes baharu COVID-19 dilaporkan semalam (7 Mac) melibatkan kategori tiga hingga lima, kata Ketua Pengarah Kesihatan Tan Sri Dr Noor Hisham Abdullah.

Beliau memaklumkan baki 26,668 kes baharu pula terdiri daripada kategori satu dan dua, sekali gus menjadikan kumulatif kes positif COVID-19 negara berjumlah 3,649,463 manakala 30,726 kes sembuh dilaporkan semalam menjadikan kumulatif kes sembuh sebanyak 3,311,854.

“Daripada 188 kes COVID-19 kategori tiga hingga lima itu, 63 kes melibatkan individu tidak divaksinasi atau belum lengkap divaksinasi, 80 kes telah menerima dua dos vaksin COVID-19 tetapi belum menerima dos penggalak.

“Sebanyak 45 kes telah menerima dos penggalak, 103 kes melibatkan individu berumur 60 tahun dan ke atas, 83 kes mempunyai komorbid dan tiga kes ibu mengandung,” katanya dalam kenyataan mengenai situasi semasa jangkitan COVID-19 negara, hari ini.

Sementara itu, 725 kes atau 38.8 peratus daripada 1,869 kes COVID-19 yang dimasukkan ke hospital semalam melibatkan kategori tiga hingga lima manakala 1,144 kes atau 61.2 peratus adalah kategori satu dan dua.

Dr Noor Hisham berkata 368 kes memerlukan rawatan di Unit Rawatan Rapi (ICU) semalam dengan 223 kes memerlukan bantuan pernafasan, sekali gus menjadikan peratusan penggunaan ventilator pada tahap 25 peratus.

Dalam pada itu, tujuh negeri menunjukkan pengisian katil kes kritikal atau ICU melebihi 50 peratus iaitu Kelantan (73 peratus), Putrajaya (67 peratus), Kuala Lumpur (62 peratus), Johor (61 peratus), Selangor (60 peratus), Perak (53 peratus) dan Labuan (57 peratus).

Bagi nilai kadar kebolehjangkitan (Rt) COVID-19, beliau berkata ia kini 1.05 dengan Sarawak tertinggi (1.31) diikuti Perak (1.21), Kuala Lumpur (1.20) dan Terengganu (1.17). – BERNAMA


Yong Tai – rakan kongsi baharu China bangunkan semula ‘Impression City’ di Melaka

KUALA LUMPUR 16 Sept – Yong Tai Bhd (YTB) mendapat sokongan rakan kongsi baharu dari China untuk meneruskan pembangunan Impression City di Melaka seluas 100 ekar yang tertangguh berikutan pelaksanaan Perintah Kawalan Pergerakan (PKP) akibat pandemik COVID-19 yang melanda negara.

Menurut laporan New Straits Times, YTB menandatangani perjanjian kerjasama dengan pelbagai pihak semalam, termasuk Opustique Infinity Ltd (OIL), Pusat Perdagangan Antarabangsa Cheng Ho dan Culture City Center Sdn Bhd (CHITC) dan Oriental Impression City Development Sdn Bhd (OICD) untuk memulakan semula pembangunan Impression City.

“Kami juga gembira kerana visi kami mengenai Impression City selari dengan rakan kongsi kami dari China yang mempunyai rancangan untuk membina menara perniagaan 88 tingkat yang terdiri daripada elemen perniagaan dan budaya China.

“Ini sejajar dengan Inisiatif Jalur dan Jalan (BRI) untuk meningkatkan kerjasama antara Melaka dan China dari segi ekonomi, pelancongan dan budaya,” katanya dalam satu kenyataan semalam.

Mengikut perjanjian itu, CHITC dan OICD akan bekerjasama dengan pelabur baru dan perusahaan milik negara dari China untuk melabur dan mencari dana pelaburan yang diperlukan bagi membiayai pembangunan projek.

Katanya perbincangan awal dengan pelbagai rakan China menunjukkan bahawa minat mereka terhadap rancangan YTB untuk mengubah Bandar Melaka menjadi hab pelancongan antarabangsa sangat kuat.

“Ramai yang berminat dengan projek Impression City ini khususnya rakan dari Negara China, bahkan sebelum wabak ini melanda para pelabur dari China tertarik dengan konsep teater Encore Melaka kami yang banyak menumpukan pada budaya dan warisan orang Cina.

OIL melantik CHITC dan OICD di bawah perjanjian itu telah mengenal pasti pembangunan Melaka dan Impression City k bersesuaian dengan rancangan awal OIL.

OIL telah menghasilkan idea dan konsep pendirian Menara EU-China 108 tingkat, yang merangkumi elemen perniagaan dan budaya China di tengah-tengah London.

Namun, karena perubahan pemerintahan dan Brexit di Eropah projek tersebut ditangguhkan dan OIL memutuskan untuk menerapkan gagasan tersebut di ASEAN sebagai ganti.

Boo berkata walaupun terdapat kelewatan dalam pembangunan projek Impression City di waktu pandemik ini, YTB tetap komited pada visinya untuk mengubah Melaka menjadi hab pelancongan dan hab hartanah dengan pembangunan Impression City.


Akta DBP dipinda untuk perkasa Bahasa Melayu – PM Ismail Sabri

KUALA LUMPUR, 19 Mac – Kerajaan akan meminda Akta Dewan Bahasa dan Pustaka (DBP) 1959 bagi membolehkan pihak DBP mengambil tindakan terhadap mana-mana pelanggaran Bahasa Melayu termasuk di peringkat daerah.

Perdana Menteri Datuk Seri Ismail Sabri Yaakob berkata Akta DBP yang ada ketika ini tidak memberi kuasa kepada agensi kerajaan itu untuk menjalankan penguatkuasaan terhadap kesalahan bahasa.

“Kalau di bawah Majlis Daerah, (ada pihak) guna papan tanda dalam bahasa lain, undang-undang kecil KPKT (Kementerian Perumahan dan Kerajaan Tempatan) tidak mampu mengambil tindakan.

“Akta DBP akan diperkasa dengan DBP diberikan kuasa penguatkuasaan. Sebagai contoh, penggunaan Bahasa Melayu di papan-papan tanda, DBP boleh mengambil tindakan terhadap penyalahgunaan kuasa (yang berkaitan hal penggunaan bahasa),” katanya dalam ucapan penggulungan pada Perhimpunan Agung UMNO 2021 yang berakhir hari ini.

Ismail Sabri, yang juga Naib Presiden UMNO, berkata bagi terus memartabatkan Bahasa Melayu, semua pelajar asing di negara ini wajib mempelajarinya dan perkara itu dipersetujui Menteri Pengajian Tinggi Datuk Dr Noraini Ahmad.

Katanya UMNO mesti menjuarai usaha memartabatkan Bahasa Melayu seperti yang termaktub dalam Perkara 152 Perlembagaan Persekutuan dan Fasal 3.5 Perlembagaan UMNO.

“Sudah tiba masanya kita perlu bangga dengan Bahasa Melayu. Justeru, tidak ada sebab untuk kita berasa janggal berbahasa Melayu walaupun di pentas antarabangsa kerana ‘Bahasa Jiwa Bangsa’,” kata Ismail Sabri.

Memberi contoh semasa lawatannya ke Kemboja dan Thailand bulan lepas, Ismail Sabri berkata beliau menggunakan Bahasa Melayu semasa sidang media bersama pemimpin kedua-dua negara dan akan berbuat demikian pada lawatan ke Vietnam esok.

“Tiada sebab kenapa kita tak boleh guna bahasa ibunda kita sendiri. Itulah pertama kali pemimpin kita cakap Bahasa Melayu dalam pertemuan dua hala dan sidang media di kedua-dua negara itu,” katanya.

Perdana Menteri berkata beliau bercita-cita mahu menjadikan Bahasa Melayu sebagai bahasa kedua ASEAN memandangkan lebih 300 juta penduduk di rantau itu menggunakannya sebagai bahasa pertuturan sekali gus menjadikan ia bahasa ketujuh jumlah penutur teramai di dunia.- BERNAMA


Gigit isteri, ugut bunuh anak tiri pekerja kontrak dipenjara 7 bulan

KUALA LUMPUR, 7 Mac – Seorang pekerja kontrak binaan warga Indonesia dipenjara tujuh bulan oleh Mahkamah Majistret Selayang di sini hari ini, selepas mengaku bersalah atas pertuduhan mencederakan isterinya sehingga luka di tangan serta lengan.

Majistret Nur Hafizah Rajuni menjatuhkan hukuman itu ke atas Samhaji, 48, kerana memukul, menendang dan menggigit  isterinya berumur 41 tahun di rumah mereka di Pangsapuri Dahlia Jalan Desa, Bandar Country Homes Rawang, pada 12 tengah hari, 13 Feb lepas.

Sementara itu di hadapan Majistret Nik Fadli Nik Azlan, tertuduh dihukum penjara enam bulan atas pertuduhan ugutan membunuh sehingga mendatangkan ketakutan kepada anak tirinya berumur 21 tahun, serta penjara tiga bulan kerana masuk ke negara ini tanpa permit yang sah di bawah Akta Imigresen 1959/63.

Dia dituduh melakukan kesalahan itu di lokasi, tarikh dan masa yang sama mengikut Seksyen 506 Kanun Keseksaan, yang membawa hukuman penjara boleh sampai tujuh tahun atau dengan denda atau kedua-duanya.

Bagaimanapun, kesemua hukuman itu diarahkan berjalan secara serentak dari tarikh tertuduh ditangkap pada 3 Mac lepas, dan lelaki itu perlu menjalani hukuman penjara selama  tujuh bulan.

Kes dikendalikan Timbalan Pendakwa Raya (TPR) Khairunnisak Hassni dan TPR Wan Nur Iman Wan Ahmad Afzal, manakala tertuduh tidak diwakili peguam. – BERNAMA


Warga SPRM sokong kepimpinan Azam Baki

PUTRAJAYA, 9 Jan – Warga kerja Suruhanjaya Pencegahan Rasuah Malaysia (SPRM) hari ini menyatakan pendirian menyokong kepimpinan Ketua Pesuruhjaya Tan Sri Azam Baki.

Perkara itu dinyatakan dalam kenyataan bersama yang dikeluarkan oleh Timbalan Ketua Pesuruhjaya (Operasi) Datuk Seri Ahmad Khusairi Yahaya, Timbalan Ketua Pesuruhjaya (Pencegahan) Datuk Seri Norazlan Mohd Razali dan Timbalan Ketua Pesuruhjaya (Pengurusan dan Profesionalisme) Datuk Junipah Wandi.

Sebelum ini tular di media sosial mengenai dakwaan Azam memiliki kepentingan dan pemilikan saham dalam beberapa syarikat dan pada Rabu lepas, Azam dalam sidang media menafikan tuduhan mempunyai kawalan ke atas banyak syarikat termasuk syarikat konglomerat, serta menyifatkannya sebagai tohmahan yang berniat jahat.

Azam berkata saham-saham itu dibeli melalui pasaran terbuka oleh adiknya yang menggunakan pembiayaannya dan saham-saham syarikat yang dibeli oleh adiknya itu juga tiada kaitan dengan siasatan oleh SPRM.

Dalam sidang media berasingan hari yang sama, Pengerusi Lembaga Penasihat Pencegahan Rasuah (LPPR) Tan Sri Abu Zahar Ujang menyatakan LPPR, satu daripada lima badan pemantau bebas SPRM, mendapati tiada sebarang perlakuan jenayah atau percanggahan kepentingan membabitkan Azam dalam urus niaga saham pada 2015.

Semalam (8 Jan), enam anggota LPPR memaklumkan bahawa kenyataan media yang dikeluarkan oleh Abu Zahar pada Rabu berhubung kontroversi melibatkan Azam itu, tidak menggambarkan pandangan sebenar mereka.

Dalam kenyataan yang ditandatangani bersama, mereka berkata kenyataan Abu Zahar dalam sidang media itu, termasuk kenyataan beliau bahawa tiada perbuatan jenayah dilakukan atau berlaku konflik kepentingan dalam kes itu, adalah pandangan peribadi pengerusi LPPR itu semata-mata.

Kenyataan itu ditandatangani oleh Tan Sri Ismail Omar; Datuk Seri Azman Ujang; Datuk Seri Akhbar Satar; Datuk Dr Hamzah Kassim; Datuk David Chua Kok Tee; dan Prof Datuk Dr Mohammad Agus Yusoff.

Dalam pada itu, ketiga-tiga pengurusan tertinggi SPRM dalam kenyataan hari ini turut menggesa semua pihak menghentikan kemelut tersebut dan membiarkan proses undang-undang berjalan secara adil, telus dan saksama.

“Kami berpendirian bahawa tohmahan dan serangan yang dibuat adalah bermotifkan politik dendam bagi menjatuhkan imej dan kredibiliti SPRM,” menurut kenyataan itu.- BERNAMA


Lebih banyak insentif untuk penjaja, peniaga kecil – PM Ismail Sabri

“Terima kasih kerana membantu memperkasakan ekonomi negara. Insya-Allah lebih banyak insentif yang bakal saya laksanakan untuk penjaja dan peniaga kecil di Malaysia,” katanya dalam satu catatan di laman Facebooknya hari ini.

Mengucapkan Selamat Hari Penjaja dan Peniaga Kecil 2022 kepada semua penjaja dan peniaga kecil di seluruh negara, Ismail Sabri dalam catatan itu berkongsi kisah bahawa beliau juga pernah menjadi penjaja dan oleh itu, peka dengan keperluan golongan tersebut.

Menurut Ismail Sabri, pelbagai kemudahan disediakan kerajaan termasuk pengurangan 50 peratus sewaan premis, pengecualian sewaan tapak berniaga serta pengecualian fi lesen penjaja dan peniaga kecil sewaktu Perintah Kawalan Pergerakan.

Program Pendigitalan Penjaja dan Peniaga Kecil Warongku membantu golongan penjaja untuk mendigitalkan perniagaan mereka, selain inisiatif program pembiayaan mikro tanpa faedah berjumlah RM50,000 secara dalam talian bertujuan membantu penjaja dan peniaga kecil, katanya. – BERNAMA


Vaksin lalui proses penilaian sewajarnya, dipantau rapi selepas digunakan

KUALA LUMPUR 21 Feb. – Vaksin keluaran Pfizer-BioNtech adalah vaksin COVID-19 yang pertama diberikan kelulusan pendaftaran bersyarat oleh Pihak Berkuasa Kawalan Dadah (PBKD) dan Bahagian Regulatori Farmasi Negara (NPRA) mestilah melalui proses penilaian yang sewajarnya dan akan sentiasa dipantau dengan rapat setelah ia digunakan.

Ketua Pengarah Kesihatan Tan Sri Dr Noor Hisham Abdullah berkata, vaksin berkenaan diberi kelulusan pada 8 Januari lalu dengan nama Comirnaty Concentrate for Dispersion for Injection.

“Antara kriteria yang diteliti oleh PBKD dan NPRA adalah profil keselamatan vaksin, kualiti vaksin, dan vaksin yang mempunyai nilai efikasi yang baik untuk digunakan untuk semua rakyat Malaysia.

“Kementerian Kesihatan sentiasa komited dalam memastikan keselamatan dan sentiasa mengutamakan kesihatan rakyat Malaysia dengan memantau dan meneliti semua ubat-ubatan termasuk vaksin yang diperoleh,” katanya dalam kenyataan selepas menyambut ketibaan kumpulan pertama vaksin berkenaan di Lapangan Terbang Antarabangsa Kuala Lumpur (KLIA) hari ini.

Beliau berkata pendaftaran bersyarat itu diberikan bertujuan memberikan akses segera kepada vaksin COVID-19 semasa tempoh pandemik ini menggunakan ‘risk-based approach’ (pendekatan berasaskan risiko) tanpa mengabaikan aspek kualiti, keselamatan dan keberkesanan.

Dr Noor Hisham berkata kriteria lain bagi membolehkan kelulusan bersyarat itu antaranya adalah vaksin telah berdaftar atau diberi ‘emergency use authorization’ (keizinan penggunaan semasa kecemasan) oleh badan regulatori negara pengeluar atau badan regulatori rujukan oleh PBKD atau Pertubuhan Kesihatan Sedunia (WHO).

Turut hadir menyambut ketibaan kumpulan pertama vaksin berkenaan ialah Menteri Kesihatan Datuk Seri Dr Adham Baba, Menteri Penyelaras Program Imunisasi COVID-19 Kebangsaan Khairy Jamaluddin dan Menteri Pengangkutan Datuk Seri Dr Wee Ka Siong.

Pesawat Airbus 330-300 yang membawa 312,390 dos vaksin COVID-19 mendarat pada pukul 10.07 pagi hari ini dan dihantar ke 16 lokasi pusat simpanan vaksin seluruh negara iaitu enam di Selangor, Johor (4), Kuala Lumpur (3), Pulau Pinang (2) dan satu di Putrajaya.

Perdana Menteri Tan Sri Muhyiddin Yassin dan Dr Noor Hisham akan menjadi antara penerima pertama suntikan vaksin COVID-19, Rabu ini sekali gus menandakan bermulanya Program Imunisasi COVID-19 Kebangsaan yang digerakkan lebih awal daripada jadual asal.


RM593 juta dibelanja bagi perolehan darurat peralatan hospital rawat COVID – Khairy

KUALA LUMPUR 22 Sept. – Sebanyak RM593 juta telah dibelanjakan bagi perolehan darurat peralatan tambahan hospital yang diperlukan bagi merawat kes COVID-19 sejak dua tahun lepas, Dewan Rakyat diberitahu hari ini.

Menteri Kesihatan Khairy Jamaluddin berkata perolehan yang dibuat pada 2020 dan tahun ini (2021) telah diagihkan mengikut keperluan ke semua fasiliti kesihatan di seluruh negara.

“Ia termasuk peralatan seperti katil pesakit biasa, katil pesakit Unit Rawatan Rapi (ICU), ventilator, ultrabunyi, body freezer, kontena mayat, silinder oksigen dan lain-lain lagi.

“Ini tidak termasuk sumbangan peralatan yang diterima dari dalam dan luar negara yang bernilai RM148 juta,” katanya menjawab soalan Datuk Abdullah Sani Abdul Hamid (PH-Kapar) yang meminta Khairy menyatakan status kebolehupayaan alatan hospital kerajaan yang digunakan untuk merawat pesakit COVID-19.

Khairy berkata selain menambah peralatan hospital, Kementerian Kesihatan (KKM) juga menubuhkan ‘National Rapid Response Task Force’ supaya petugas kesihatan boleh dimobilisasi ke negeri-negeri yang mempunyai jangkitan kes tinggi ketika ini seperti Pulau Pinang, Kedah dan Sabah.

Menurut Khairy setakat ini seramai 223 petugas kesihatan telah dihantar ke Pulau Pinang, 156 ke Kedah dan 102 orang ke Sabah bagi memastikan kes-kes kritikal dapat ditangani dengan baik dan petugas kesihatan tidak mengalami burn out (keletihan melampau).

Menjawab soalan tambahan Abdullah Sani berkenaan sama ada KKM akan menubuhkan sebuah hospital kekal untuk merawat kes COVID-19, Khairy berkata, buat masa ini KKM akan mengekalkan status hospital yang telah ditukarkan sebagai hospital penuh COVID-19 di negeri-negeri seluruh negara.

“Perancangan itu saya tak boleh sebut berapa lama, tetapi kita harap dengan penurunan kes, lebih banyak hospital hybrid yang mana sebahagian wad diambil alih (untuk rawat COVID-19) dapat dijadikan semula hospital biasa,” katanya.

Mengikut laman web covid-19.moh.gov.my, terdapat 100 hospital merawat COVID-19 di seluruh negara dengan lapan daripadanya adalah hospital penuh COVID-19 manakala selebihnya hospital hybrid.

Sementara itu Khairy berkata, KKM kini sedang dalam usaha menambah pusat penilaian COVID-19 secara maya (VCAC) bagi mengurangkan kesesakan di pusat penilaian tersebut.


UTeM realisasi hasrat jadi Universiti Kesukarelawanan

DURIAN TUNGGAL 16 Dis – Hasrat Universiti Teknikal Malaysia Melaka (UTeM) untuk menjadi Universiti Kesukarelawanan kian tercapai dengan tertubuhnya Tuah Volunteer Team (TVT).

TVT di bawah naungan Pejabat Hal Ehwal Pelajar UTeM itu menampilkan 53 mahasiswa dan mahasiswi yang akan menjalankan kerja-kerja kesukarelawanan di negeri ini.

Timbalan Naib Canselor (Hal Ehwal Pelajar) Datuk Dr Sabri Mohamad Sharif berkata, antara tujuan utama penubuhan TVT UTeM adalah bagi menjalankan khidmat bantuan dan kesukarelawanan kepada pelajar mahupun masyarakat yang memerlukan.

Katanya, ia termasuklah mengedarkan pek makanan Food Bank Siswa UTeM kepada pelajar memerlukan, menolong urusan kemasukan pelajar ke kampus, gotong-royong serta membantu mereka yang terkesan dengan musibah seperti banjir dan sebagainya.

Beliau turut yakin, TVT UTeM ini berupaya melatih dan mendidik pelajar untuk menyuburkan semangat serta budaya kesukarelawanan, selain menyuntik nilai-nilai mulia dalam diri generasi muda masa kini.

“Marilah kita sama-sama berlumba-lumba melakukan kebaikan (fastabiqul khairat), bertolong menolong atas perkara kebajikan dan taqwa (birri wat taqwa), sambil memuji kecekalan semangat TVT ini terutama ketika membantu mangsa banjir baru-baru ini.

“Semoga aktiviti kesukarelawanan ini akan terus mendapat sambutan menggalakkan dari semua golongan, khususnya pelajar UTeM dalam memberi perkhidmatan terbaik demi kebajikan masyarakat dan semua,” katanya pada majlis pra pelancaran TVT, semalam.

Pasukan sukarelawan TVT yang diketuai Che Ku Azrizal itu telah dibekalkan pelbagai kelengkapan asas bagi melaksanakan aktiviti kesukarelawanan termasuk menerima sumbangan berjumlah RM2,500 daripada Yayasan Sukarelawan Siswa Malaysia baru-baru ini.


NPRA tanya 300 soalan, pastikan vaksin selamat, berkualiti- Khairy

KUALA LUMPUR 27 Feb. – Bahagian Regulatori Farmasi Negara (NPRA), yang bertanggungjawab dalam kelulusan vaksin COVID-19 di negara ini, amat teliti dalam soal kualiti dan keselamatan sehingga ia disifatkan syarikat pembekal vaksin sebagai agensi paling ‘tegas’ dan ketat berbanding badan regulatori antarabangsa lain.

Menteri Penyelaras Program Imunisasi COVID-19 Kebangsaan Khairy Jamaluddin berkata, beliau sendiri selaku individu terlibat dalam rundingan dengan syarikat pengeluar vaksin, pernah didatangi mereka yang menyatakan perkara itu.

“Saya yang runding dengan syarikat-syarikat ini, mereka datang balik kepada saya dan bagi tahu ‘your NPRA yang paling ketat, yang paling strict (tegas) dalam dunia’, dia (NPRA) tanya bukan satu dua soalan, yang Rusia bagi tahu saya, dia (NPRA) tanya 300 soalan sekali, termasuk soalan teknikal,” katanya.

Khairy berkata demikian ketika menjadi tetamu dalam perbincangan bertajuk Vaksin COVID-19: Ambil atau Tidak yang disiarkan secara langsung menerusi Facebook Persatuan Pengguna Islam Malaysia (PPIM).

Menarik perhatian, Khairy yang juga Menteri Sains, Inovasi dan Teknologi berkata NPRA merupakan sebuah badan bebas yang tidak menerima arahan daripada orang politik, misalnya dalam isu mempercepatkan proses kelulusan vaksin.

“NPRA tidak akan meluluskan dan membenarkan apa-apa produk perubatan farmasi masuk dalam negara kita selagi mereka tidak berpuas hati dengan dua perkara iaitu keberkesanan dan keselamatan. Jadi, terimalah apa saja vaksin diluluskan NPRA kerana ia selamat dan berkesan,” katanya.

Ahad lepas, Malaysia menerima vaksin COVID-19 yang pertama dari jenis Pfizer-BioNTech sebanyak 312,390 dos. Vaksin itu dibawa dari Singapura yang merupakan hab pengagihan vaksin COVID-19 ke negara-negara Asia Pasifik.


DMDI teruskan misi kemanusiaan gempa bumi di Cianjur

AYER KEROH 3 Disember – Misi kemanusiaan ke Cianjur, Jawa Barat, Indonesia akan diteruskan bagi membantu mangsa gempa bumi di negara Republik itu.

Pengerusi Dunia Melayu Dunia Islam (DMDI) Malaysia, Datuk Md. Nasir Ghani berkata, misi itu akan diteruskan buat kali kedua setelah pihaknya menerima sumbangan berterusan daripada pelbagai pihak menerusi Tabung Kemanusiaan DMDI.

“Menerusi sumbangan yang diterima ini kita akan mengagihkan kepada beberapa misi sumbangan di mana selain misi ke republik itu sumbangan ini akan disalurkan di sebuah pusat tahfiz di bawah seliaan DMDI di negeri ini selain sumbangan bantuan bank makanan dan pelbagai lagi.

“Sebelum ini, sebanyak RM20,000 telah disalurkan buat mangsa gempa bumi di Cianjur dan kita akan mengatur langkah untuk menyediakan misi seterusnya dengan menjalankan beberapa pendekatan lain seperti penyediaan bekalan keperluan dan pelbagai lagi sebelum menjalankan misi ini.

“Terima kasih kepada semua pihak yang terlibat dalam menghulurkan sumbangan menerusi misi yang diadakan ini dan ia sekali gus mendukung hasrat DMDI dalam meneruskan agenda menyatukan ukhwah dan silaturahim bersama masyarakat yang memerlukan,” katanya.

Beliau berkata demikian kepada Melaka Hari Ini selepas menghadiri Majlis Hi Tea dan Penyampaian Hadiah Kejohanan Boling Siri Ke-2 Piala Pusingan Toh Puan Datuk Wira Asmah Ab Rahman.

Pada majlis itu, Toh Puan Asmah meraikan 35 kumpulan membabitkan warga DMDI di seluruh negara termasuk Singapura yang menjayakan kejohanan itu di Pusat Boling Antarabangsa Melaka (MIBC), pada sebelah pagi.

Sebanyak 10 kumpulan diumum sebagai pemenang dengan juara menjadi milik DMDI Singapura yang menerima replika cek bernilai RM1,000 dan pingat disampaikan Toh Puan Asmah.

Menerusi program sama, beberapa penyumbang terdiri daripada individu dan syarikat seperti Tag Marine Sdn. Bhd., Majlis Datuk-Datuk Negeri Melaka serta pelbagai lagi mengadakan penyerahan replika cek Tabung Kemanusiaan DMDI disaksikan tetamu yang hadir.

Majlis tersebut turut dihadiri mantan Yang di-Pertua negeri, Tun Datuk Seri Utama Dr Mohd Khalil Yaakob; Isteri Ketua Menteri, Datin Seri Utama Munira M Yusop; Pemangku DMDI Melaka, Datuk Wira Dr. Mohd Jamil Mukmin dan tetamu lain.


Tunggang ‘kapcai’ dari Melaka ke Mekah

KUALA LINGGI 27 November – Jauh perjalanan, luas pemandangan. Itu gambaran mengenai kegigihan pasangan suami isteri menunaikan umrah dengan hanya menaiki motosikal kapcai pada 2019.

Walaupun perjalanan ke Mekah melalui laluan udara sering menjadi pilihan umat Islam, namun bagi Mohd Suhaidy Alias, 44 dan Zuliana Zakaria, 41, mereka nekad membuat ‘kerja gila’ demi memperoleh kepuasan meneroka bumi tuhan.

Menurut Mohd Suhaidy, terpaksa menempuh perjalanan panjang penuh liku melalui jalan darat sejauh kira-kira 13,500 kilometer (km), menjadi antara cabarannya dan isteri sepanjang kembara itu.

Malah, sepanjang 67 hari perjalanan menaiki motosikal Honda RS150, mereka turut berdepan perubahan cuaca dan pelbagai onak ranjau sebelum berjaya menjejakkan kaki ke Tanah Suci bersama isteri tercinta.

Ketika itulah timbulnya idea untuk menunggang motosikal dari Melaka ke Mekah yang mana dia terpaksa mengambil masa selama sembilan tahun untuk memujuk isteri dan merancang perjalanan tersebut sebelum ia direalisasikan pada 2019.

“Tidak dinafikan perjalanan panjang memang menguji mental dan fizikal kami terutama bila berada di suatu kawasan asing yang tidak pernah kami lalui sebelum ini.

“Dari situlah mental dan emosi kami diuji terutamanya ketika tiba di India. Tapi pada waktu itu jugalah ia banyak mengajar kami tentang persefahaman sebagai suami isteri, selain bagaimana mengadaptasi dengan adat dan budaya luar,” katanya kepada Melaka Hari Ini.

Bagi Zuliana pula, antara pengalaman yang tidak dapat dilupakan ialah ketika dia dan suami cuba ditahan sekumpulan anak muda ketika berada di Iran.

Pada waktu itu, katanya, walaupun kurang pasti niat kumpulan berkenaan, namun perasaan takut dan gelisah tetap menyelubungi mereka, apatah lagi dengan hanya menunggang motosikal pada ketika itu.

“Mujurlah suami bertindak nekad meredah kumpulan itu dengan memecut motosikal kerana hanya Allah SWT yang tahu niat mereka ketika itu,” katanya.

Zuliana yang merupakan seorang penjawat awam berkata, meskipun beberapa kali diuji sepanjang perjalanan, namun kemanisannya dirasai apabila dia dan suami berjaya melepasi laluan paling sukar di Arab Saudi dan akhirnya tiba di Madinah.

Kisah inspirasi itu melayakkan suami isteri berasal dari Melaka itu menerima Anugerah Khas Tokoh ‘Bikers’ pada Melaka Bike Week 2022 yang berlangsung di Universiti Melaka (UniMel) pada 25 hingga 27 November.


Yasin mula rawatan bipolar di hospital semalam

PETALING JAYA, 18 Mei – Penyanyi nasyid dan komposer Muhammad Yasin Sulaiman sudah mendapatkan rawatan penyakit bipolar yang pertama di Hospital Sungai Buloh semalam, sejak beliau berdepan dua pertuduhan menanam 17 pokok ganja dan mengedar 214 gram dadah, pada 31 Mac lepas.

Peguam Ariff Azami Hussien yang mewakili Muhammad Yasin memaklumkan perkara itu pada sebutan kes berkenaan hari ini di hadapan Hakim Mahkamah Sesyen Jamaludin Mat dan Majistret Zhafran Rahim Hamzah.

Ariff Azami berkata rawatan psikiatri yang perlu diberikan kepada Muhammad Yasin telah diuruskan oleh pihak Penjara Sungai Buloh selepas permohonan tersebut dibuat pada tarikh sebutan lepas (31 Mac).

“Anak guam (Muhammad Yasin) telah dibawa ke Hospital Sungai Buloh semalam untuk mendapatkan rawatan yang dipohon walaupun sedikit lewat dibawa ke hospital. Kami rakam ucapan terima kasih kepada mahkamah dan penjara kerana memungkinkan rawatan ini.

“Anak guam juga akan menerima rawatan susulan dalam tempoh enam minggu di Hospital Sungai Buloh,” kata Ariff Azami yang hadir bersama seorang lagi peguam Mohd Yusmadi Mohd Yusoff.

Terdahulu, Timbalan Pendakwa Raya Norhashimah Hashim dan Maryam Jamilah Ab Manaff memberitahu mahkamah bahawa laporan kimia masih belum diperoleh dan memohon tarikh sebutan lain bagi menyerahkan laporan tersebut.

Semasa memasuki mahkamah, Muhammad Yasin yang memakai baju berwarna putih menunjukkan isyarat bagus dan melambai ke arah ahli keluarga serta beberapa rakan artis yang duduk di galeri awam.

Pada 31 Mac lepas, pelantun lagu ‘Mimpi Laila’ itu didakwa menanam 17 pokok dalam pasu plastik berisi tanah yang daripadanya kanabis boleh diperoleh sama ada secara terus atau secara tidak langsung di kediamannya di Kondominium Casa Indah, Persiaran Surian Damansara Indah Resort Home, PJU 3 Kota Damansara di sini, pada 5.30 petang, 24 Mac lepas.

Pertuduhan dikemukakan mengikut Seksyen 6B (1) (a) Akta Dadah Berbahaya 1952 dan boleh dihukum di bawah Seksyen 6B (3) akta sama, yang memperuntukkan penjara seumur hidup dan sebat tidak kurang daripada enam sebatan, jika sabit kesalahan.

Bapa kepada dua anak itu juga didakwa mengedar dadah berbahaya jenis ganja anggaran berat 214 gram di lokasi, masa dan tarikh yang sama, mengikut Seksyen 39B(1)(a) Akta Dadah Berbahaya 1952 dan boleh dihukum di bawah Seksyen 39B(2) akta sama, yang membawa hukuman mati atau penjara seumur hidup dan jika tidak dijatuhkan hukuman mati, dijatuhkan hukuman sebatan tidak kurang daripada 15 sebatan, jika sabit kesalahan.

Muhammad Yasin, 47, ketika ditemui pemberita selepas prosiding berkata beliau berterima kasih kepada Syed Saddiq dan rakan-rakannya yang hadir di mahkamah hari ini bagi memberi sokongan kepadanya.

Sementara itu, Zain berkata ahli keluarga melawat Muhammad Yasin di Penjara Sungai Buloh pada setiap minggu bagi memberi sokongan kepada adiknya itu.

“Kami (ahli keluarga) memberi sokongan yang tidak putus kepada Yasin sebab tak nak dia rasa kecewa dan akan pastikan dia makan ubat secara konsisten. Anak-anak dia (Yasin) juga berada dalam keadaan baik dan Yasin telefon mereka seminggu sekali,” katanya.

Dalam pada itu, Syed Saddiq yang juga Pengerusi Kaukus Medical Cannabis berkata beliau telah berjumpa Perdana Menteri Datuk Seri Ismail Sabri Yaakob untuk memperhalusi cadangan penggunaan ganja bagi tujuan perubatan.


Pegawai SPRM pikul tanggungjawab besar kembalikan kepercayaan orang ramai

PUTRAJAYA, 24 Mei – Pegawai-pegawai Suruhanjaya Pencegahan Rasuah Malaysia (SPRM) mempunyai tanggungjawab besar untuk memulihkan kepercayaan dan keyakinan orang ramai terhadapnya, kata bekas Ketua Hakim Negara Tun Mohamed Raus Sharif.

Beliau berkata Ketua Pesuruhjaya SPRM Tan Sri Azam Baki kini mempunyai tugas yang amat besar, dan mengaku, ia tidak boleh dilakukan dalam masa yang singkat.

“Kita telah beri amanah kepada SPRM untuk memimpin dalam usaha memerangi rasuah, dan selaras dengan kepercayaan yang diberikan, semestinya mereka menjunjung amanah itu, mereka perlu menjadi pihak yang integritinya tidak boleh dipersoalkan dan tidak boleh dicurigai,” katanya semasa berucap di majlis makan tengah hari di Forum Pencegahan Rasuah Malaysia ke-3 disini hari ini.

Beliau seterusnya mengingatkan SPRM sebagai sebuah badan bebas, adalah penting bagi mereka bertindak secara bebas dan adil tanpa pengaruh yang tidak wajar daripada sesiapa, dan tidak menghakis kebebasannya.

“Pegawai SPRM mesti menjalankan tugas mereka tanpa rasa takut atau pilih kasih, dan yang paling penting mesti bebas daripada campur tangan politik,” tambahnya.

Mohamed Raus berkata ini adalah perlu kerana sejak empat tahun lepas telah menimbulkan keraguan terhadap kebebasan dan kesaksamaan SPRM berikutan pelantikan ahli politik aktif sebagai ketua suruhanjaya itu.

Katanya pelantikan itu membawa kepada persepsi meluas bahawa apa sahaja tindakan yang diambil atau dilakukan dalam tempoh itu adalah bermotifkan politik, dan terdapat juga dakwaan penarikan balik pertuduhan yang tidak wajar.

Beliau berkata kedudukan Malaysia terus merudum dalam tinjauan persepsi global mengenai rasuah perlu menjadi satu amaran yang harus diambil iktibar, terutama bagi SPRM.


Temukan mayat ibu dan anak berpelukan, pengalaman sukar dilupakan anggota bomba

BATANG KALI, 18 Dis – Saat menemukan mayat seorang ibu berpelukan dengan anak perempuannya berusia lingkungan tiga tahun di bawah timbunan lumpur di kawasan tanah runtuh di sini Jumaat lepas telah meninggalkan kesan yang amat mendalam kepada Pegawai Bomba Kanan Shahari Shamsuddin.

Shahari, 47, yang merupakan antara anggota penyelamat terawal menjumpai mayat kedua beranak itu, berkata ia menjadi antara pengalaman tidak dapat dilupakan sepanjang 23 tahun berkhidmat dalam pasukan bomba dan turut mengusik hatinya sebagai seorang bapa.

“Apabila saya menemukan mereka berpelukan, saya teringat pada anak saya. Subhanallah, tidak dapat saya bayangkan jika kejadian menyayat hati itu berlaku kepada keluarga saya.

“Ketika proses hendak mengeluarkan mayat mereka, saya terpaksa menahan perasaan sedih. Sebagai anggota penyelamat, saya perlu mengawal emosi namun sebagai manusia biasa, perasaan hiba itu terlalu sukar untuk dibendung,” katanya.

Menceritakan kembali detik penemuan itu, Shahari berkata beliau tiba di lokasi kejadian pada 10 pagi dan ditugaskan bersama 30 lagi rakan sepasukan untuk menjalankan misi mencari mayat mangsa di zon merah.

Katanya tidak lama selepas menggali, mayat ke-17 dan 18 itu ditemukan di tapak perkhemahan yang terletak bersebelahan sungai pada 4.40 petang.

Sementara itu, Pegawai Bomba Kanan Mohd Shaiful Nizam Mohd Rosdy, 39, yang bertugas di lokasi kejadian iaitu Sektor C, turut mengakui operasi kali ini amat mencabar kerana struktur tanah yang mendap.

“Faktor cuaca tidak menentu menjadi antara cabaran utama dan kadang-kadang kita tak sedar pun kita berada di atas mangsa (yang tertimbus),” katanya yang berkhidmat dengan bomba selama 17 tahun.

Tragedi tanah runtuh yang berlaku pada 2.42 pagi di tapak perkhemahan Father’s Organic Farm, Gohtong Jaya, Batang Kali itu setakat ini menyaksikan 24 nyawa terkorban dan sembilan lagi mangsa masih hilang.


Majlis menghadap tangguh, Agong nasihat utama kesejahteraan rakyat – Istana Negara

KUALA LUMPUR, 23 Sept. – Istana Negara hari ini memaklumkan majlis menghadap ke atas Yang di-Pertuan Agong Al-Sultan Abdullah Ri’ayatuddin Al-Mustafa Billah Shah oleh Presiden PKR Datuk Seri Anwar Ibrahim dan isteri, Datuk Seri Dr Wan Azizah Wan Ismail yang dijadualkan semalam (22 Sept) ditangguhkan, berikutan Seri Paduka gering.

Datuk Pengelola Bijaya Diraja Istana Negara Datuk Ahmad Fadil Shamsuddin berkata ketika ini, Al-Sultan Abdullah akan terus menjalani rawatan di bawah pengawasan pakar perubatan di Institut Jantung Negara (IJN).

Beliau berkata Al-Sultan Abdullah turut menzahirkan ucapan terima kasih kepada seluruh rakyat, Perdana Menteri Tan Sri Muhyiddin Yassin, Tun Daim Zainuddin dan jemaah Menteri Kabinet serta individu-individu termasuk Anwar yang mendoakan kesejahteraan Seri Paduka.

“Seri Paduka turut mengambil kesempatan menasihati seluruh rakyat untuk bertenang dan menjaga kesihatan diri masing-masing dengan mematuhi prosedur operasi standard kerana negara masih menghadapi ancaman penularan wabak COVID-19.

“Al-Sultan Abdullah bertitah kepada semua pihak untuk mengutamakan kesejahteraan rakyat dan negara yang kita cintai bersama, semoga kita dikurniakan keberkatan daripada Allah SWT,” kata Ahmad Fadil dalam kenyataan hari ini.

Al-Sultan Abdullah turut mengajak seluruh rakyat untuk bersama Seri Paduka berdoa semoga Malaysia terus dilindungi daripada segala bentuk ancaman dan dikurniakan kemakmuran berpanjangan.

Terdahulu, Anwar dalam satu sidang media hari ini mendakwa beliau mendapat sokongan yang ‘kukuh dan meyakinkan’ untuk membentuk kerajaan baharu menggantikan kerajaan Perikatan Nasional (PN) pimpinan Muhyiddin.

Beliau berkata telah mendapat perkenan untuk menghadap Yang di-Pertuan Agong pada Selasa, tetapi ditangguhkan berikutan Seri Paduka mendapat rawatan di IJN.- BERNAMA


Jaringan tunggal Fatin Shahida bantu Melaka United julang Piala Tun Sharifah Rodziah

KUALA LUMPUR, 12 September – Jaringan Fatin Shahida Azmi pada Masa tambahan minit-ke-115 berjaya membantu Melaka United mempertahankan kejuaraan bola sepak wanita Piala Tun Sharifah Rodziah 2022 dengan mengalahkan Negeri Sembilan 1-0 pada aksi final di Stadium Bolasepak Kuala Lumpur, Cheras, di sini, malam ini.

Skuad Negeri Sembilan yang turun dengan semangat juang tinggi menguasai keseluruhan babak pertama sebaik sahaja wisel ditiup dengan mencipta beberapa percubaan namun kedua-dua pasukan kekal terikat tanpa jaringan sehingga akhir babak pertama.

Bersambung pada babak kedua, skuad Melaka United, kendalian S. Ganesan Pillay, mula menemui rentak permainan dengan mengasak kubu lawan namun rembatan pemain tengah Fatin Shahida pada minit ke-71, berjaya ditepis penjaga gol Negeri Sembilan, Nur Ezza Ashikin Abdul Razak.

Bagaimanapun, kedua-dua pasukan masih buntu mencari jaringan sehingga perlawanan diheret ke masa tambahan sebelum Fatin Shahida menjaringkan gol yang ditunggu-tunggu untuk memastikan kemenangan Melaka United.


Kertas siasatan kes pukul anak tiri diserah kepada Bukit Aman

IPOH, 26 September – Kertas siasatan berhubung kes seorang lelaki dipercayai memukul anak tirinya di Parit Buntar yang tular di media sosial sejak Isnin lepas, kini telah dirujuk kepada Bukit Aman.

Dilapor, polis menahan seorang lelaki dipercayai memukul anak tirinya, seorang remaja perempuan berusia 19 tahun yang telah membuat laporan pada 18 Sept lepas.

Kejadian berlaku pada 11 malam 17 Sept lepas dikatakan berpunca daripada pertengkaran mulut antara pengadu dan ibu kandungnya sebelum suspek bertindak menampar pipi sebelah kiri, menendang bahagian belakang badan dan memijak kepala mangsa.

Susulan kejadian itu, mangsa dibawa mendapatkan rawatan di Hospital Parit Buntar sebelum dimaklumkan oleh pihak hospital untuk dirujuk ke Hospital Taiping ekoran mengalami bengkak dan lebam di beberapa bahagian badan.

Motif kejadian berpunca daripada masalah keluarga sehingga menyebabkan pertengkaran manakala siasatan masih dijalankan di bawah Seksyen 323 Kanun Keseksaan akibat mendatangkan kecederaan dan Seksyen 18A Akta Keganasan Rumah Tangga.

Ditanya mengenai dakwaan sesetengah pihak kononnya terdapat anggota atau pegawai polis yang memberi perlindungan kepada suspek, Mohd Yusri berkata hasil siasatan mendapati perkara itu tidak benar sama sekali.


SOP Aidilfitri, rentas daerah dijangka diumum minggu depan

KUALA LUMPUR 30 April. – Sidang khas Majlis Keselamatan Negara (MKN) minggu depan dijangka memutuskan beberapa perkara berkaitan sambutan Hari Raya antaranya prosedur operasi standard (SOP) Aidilfitri dan rentas daerah.

Menteri Kanan (Kluster Keselamatan) Datuk Seri Ismail Sabri Yaakob berkata, SOP yang bakal dikeluarkan itu berdasarkan nasihat dan cadangan daripada Kementerian Kesihatan (KKM).

“Hari ini Jawatankuasa Teknikal akan berbincang, kemudian ia akan dibentangkan dalam sidang khas MKN pada Isnin ini yang akan dipengerusikan Perdana Menteri Tan Sri Muhyiddin Yassin.

“Selepas ia dibentangkan (sidang khas MKN) barulah kami boleh memutuskan sebarang keputusan dan kami akan mendengar pembentangan KKM mengenai nasihat yang akan diberikan,” katanya.

Ismail Sabri berkata demikian kepada pemberita selepas hadir menyaksikan majlis menandatangani Perjanjian Program e-Bakat antara Badan Kebajikan Keluarga Angkatan Tentera (Bakat) bersama Mgate Emerging Technologies Sdn Bhd dan HRD Corp di Kem Kementah, di sini hari ini.

Sementara itu dalam perkembangan lain, Panglima Angkatan Tentera Malaysia Jeneral Tan Sri Affendi Buang berkata, seramai 12,000 suri rumah kepada anggota tentera disasar menyertai program Bakat untuk menjana pendapatan.

Beliau berkata Bakat mengambil inisiatif dengan tujuan untuk memberi peluang kepada isteri angkatan tentera yang tidak bekerja mempelajari kemahiran dan menjana pendapatan keluarga.

“Malah pendekatan yang diambil ini bukan sahaja akan menambahkan sumber pendapatan keluarga mereka secara tidak langsung tetapi ia akan menjadi kerja sampingan untuk anggota tentera yang akan berpencen nanti,” katanya.

Program itu adalah sebuah program yang dirangka di bawah Program Transformasi Bakat iaitu Pembangunan Ekonomi Keluarga bagi meningkatkan kemahiran serta pengetahuan ahli Bakat untuk membentuk mereka menjadi usahawan berjaya melalui perancangan dan platform yang sistematik.

Selain itu, ia juga bertujuan memperkasakan mereka melalui pembangunan modal insan yang teratur dan berpotensi tinggi dalam menjana pendapatan tambahan sekeluarga.


Beruang matahari tersesat di kawasan sawah berjaya ditangkap

ALOR SETAR, 2 Feb – Seekor beruang matahari dipercayai tersesat di kawasan sawah di Kampung Selengkoh, Yan, berjaya ditangkap kira-kira 12.50 tengah hari tadi.

Pengarah Jabatan Perlindungan Hidupan Liar dan Taman Negara (Perhilitan) Kedah Jamalun Nasir Ibrahim berkata beruang betina dengan anggaran berat 90 kilogram (kg) itu dipercayai dari hutan di Gunung Jerai.

“Beruang itu dipercayai telah keluar daripada habitatnya mungkin ketika sedang keluar mencari makanan dan tersesat memasuki kawasan kampung semasa mencari jalan untuk pulang semula ke dalam hutan.

“Beruang berkenaan berjaya ditangkap menggunakan ubat pelali dengan turut dibantu anggota Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM) dan Jabatan Sukarelawan Malaysia (RELA),” katanya kepada Bernama.

Jamalun Nasir berkata beruang itu akan dihantar ke Pusat Menyelamat Hidupan Liar (NWRC) di Sungkai, Perak untuk pemeriksaan selanjutnya.
Sementara itu, seorang anggota bomba bantuan dari Balai Bomba dan Penyelamat (BBP) Yan mengalami kecederaan serius pada pergelangan tangan kiri selepas diterkam haiwan berkenaan.

Ketua BBP Yan Penolong Penguasa Bomba Norhamidi Ali berkata anggota berusia 27 tahun itu dihantar ke Hospital Yan untuk mendapatkan rawatan lanjut.

“Kami menerima panggilan berhubung kehadiran seekor beruang di kawasan itu kira-kira pukul 10.15 pagi tadi sebelum bergegas ke lokasi untuk melakukan kerja-kerja penyelamatan,” katanya.


Ibu pelajar cemerlang SPM meninggal dunia akibat angin ahmar

BACHOK, 11 Jun – Ibu kepada pelajar cemerlang Sijil Pelajaran Malaysia (SPM) yang memperoleh 11A, Muhammad Syahril Saidi, 18, meninggal dunia akibat penyakit angin ahmar, semalam.

Pengetua Sekolah Menengah Ugama (A) Darul Iman Beris Lalang Noor Ruziana Ismail ketika mengesahkan perkara itu berkata Allahyarhamah Tuan Faridah Tuan Ismail, 53, menghembuskan nafas terakhirnya kira-kira pukul 8.45 malam tadi dan jenazah akan disembahyangkan dekat Kompleks Masjid al-Qudus, Kandis pada 10 pagi ini.

“Saya terima panggilan mengenai pemergian arwah lebih kurang pukul 8.45 malam tadi dan saya mewakili pihak sekolah ingin mengucapkan takziah kepada keluarga Muhammad Syahril dan Insya-Allah selepas ini kami akan sampaikan sumbangan atau bantuan yang diperlukan beliau,” katanya ketika dihubungi Bernama, hari ini.

Sebelum ini, tular kisah Muhammad Syahril selepas pelajar itu tidak dapat hadir untuk menerima keputusan SPM pada Khamis lalu kerana perlu menjaga ibunya yang menghidap penyakit angin ahmar sejak 2019 dan pihak sekolah hadir ke rumahnya untuk menyerahkan keputusan cemerlang yang diperoleh beliau.


Seorang maut kapal Dayang Topaz karam di Kuala Baram

MIRI 27 Okt. – Seorang kru kapal penyelenggaraan minyak dan gas Dayang Topaz maut selepas kapal berkenaan karam di perairan kira-kira 7.7 batu nautika dari Kuala Baram di sini, pagi ini, menurut Agensi Penguatkuasaan Maritim Malaysia (APMM).

Ketua Pengarah APMM Laksamana Maritim Datuk Mohd Zubil Mat Som berkata Pusat Koordinasi Mencari dan Menyelamat (MRCC) Putrajaya menerima aduan daripada kapal Sapura Constructor pada 6.45 pagi melaporkan menerima isyarat kecemasan daripada kapal Dayang Topaz.

“Sapura Constructor bergerak ke lokasi untuk mengesan kedudukan sebenar kapal Dayang Topaz yang didapati mulai karam dengan 62 kru masih berada di atas kapal manakala 125 lagi terjun ke laut,” katanya dalam satu kenyataan.

Beliau berkata tiga kapal dan sebuah bot milik APMM yang berpangkalan di Miri digerakkan ke lokasi kejadian bersama tujuh kapal dan bot milik syarikat Petronas dan Shell.

Katanya, semua kru yang terjun berjaya diselamatkan kira-kira 9.29 pagi, seorang meninggal dunia dan berdasarkan maklumat awal, salah satu kabel sauh kapal Dayang Topaz terputus berikutan cuaca buruk, menyebabkan pelanggaran dengan platform.

Mohd Zubil berkata MRCC Putrajaya sedang bekerjasama dengan beberapa agensi termasuk Petronas, Shell, Tentera Udara Diraja Malaysia (TUDM) , Jabatan Bomba dan Penyelamat, nelayan tempatan serta Pusat Koordinasi Mencari dan Menyelamat Brunei yang telah mengerah sebuah pesawat milik Brunei Shell Petroleum membantu operasi menyelamat.